Sarnaqäwi: Ballet ukan thoqhoñat sipansa jukʼamp sum jakasiñwa jikjjatapjjta | Taman yatjjatañataki\nYatiyañataki (congregacionan yatjjatañataki) | Marzo 2015\n¿Kuna arutsa liytʼäta? Albanés Alemán Amárico Armenio Aymara Azerí Azerí (alfabeto cirílico) Becol Bengalí Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chuvash Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Danés Efik Eslovaco Esloveno Español Estonio Finlandés Francés Georgiano Griego Guaraní Gujarati Gun Hebreo Hiligaynon Hindi Hiri motu Holandés Húngaro Ibo Ilocano Indonesio Inglés Islandés Isoko Italiano Japonés Kannada Kaonde Kazajo Kikamba Kikuyu Kiniaruanda Kirguís Kiribatiano Kirundi Letón Lituano Luganda Lunda Luo Luvale Macedonio Malayo Malayálam Malgache Maratí Maya Mongol Nepalés Noruego Oromo Osético Otetela Pangasinán Panjabí Papiamento (Aruba) Papiamento (Curazao) Persa Polaco Portugués de Brasil Quechua boliviano Rumano Ruso Samoano Sango Serbio (Alfabeto cirílico) Serbio (alfabeto latino) Shona Silozi Sranangtongo Suajili Sueco Swajili (Congo) Tagalo Tai Tamil Tayik Telugu Tetun Dili Tigriña Tivo Tok pisin Tshiluba Tsotsil Tumbuka Turco Turcomano Turcomano Tuvaluano Tártaro Ucraniano Urdu Uzbeko Vietnamita Waray-Waray Wolaita Yoruba Zapoteco (Istmo) Árabe Ñanya\nJukʼamp sum jakasiñwa jikjjatapjjta\nDavid ukat Gwen Cartwright jilat kullakan arsutaparjama\nKUNAPACHATÏ nayasa ukat Gwen sat esposajas phesqa maranïpkayäta ukhaw thoqhoñ yateqañ qalltapjjta. Ukhajj janïraw uñtʼasipkayätti. Ukampis sapa maynitakejja, ballet ukan thoqhoñajj marat maratjamaw jakäwinakajan nayrankäna. Ukhamarusa, nayrar sartasipkayäta ukhaw taqe ukanak apanukuñ amtapjjta, ¿kunatsa?\nDavid: 1945 maranwa Shropshire (Inglaterra) markan nasiwayta. Tatajajj camponkir granjapanwa trabajïna. Escuelat kuttʼasajja, wallpanakar manqʼa churasa, kʼawnanak apthapisa, wakanaka ukat uwijanak awatisaw kusisit jikjjatasirïta. Escuelar sarañajj jan utjkäna ukhajja, tractorampiw awisajj yapu apthapiñan yanaptʼirïta.\nUkampis yaqhanak lurañaw jakäwijan jukʼamp askïna. Jiskʼatpachaw música istʼasajj thoqhoñ munirïta, uk amuyasaw tatajajj phesqa maranïkayäta ukhajj mamajar akham säna: ‘Claqué thoqhoñ yateqañapatak thoqhoñ yatichapki uka escuelar irpam’ sasa. Thoqhoñ yatichirijajja, ‘ballet ukan sumwa thoqtʼasma’ sasaw amuyäna, ukatwa ukan thoqhoñajatak wakichtʼitäna. 15 maranïkayäta ukhajja, Londres markankiri Royal Ballet School sat wali uñtʼat escuelar sarañajatakiw mä beca churapjjetäna. Ukanwa thoqhoñ masijar Gwen sat tawaqor uñtʼayäta.\nGwen: 1944 maranwa Londres markan nasiwayta. Jiskʼatpachaw Diosar confiyañ yateqawayta. Biblia liytʼañsa yantʼirïtwa, ukampis janiw amuyañjamäkänti. Phesqa maranïkayäta ukhaw thoqhoñ escuelar sarañ qalltawayta. Sojjta mara qhepatjja, Gran Bretaña markankir taqe thoqhorinakaw tantachasipjjäna, ukan atiptʼirejj Royal Ballet School ukaruw sarañapäna. Ukat nayaw ukan atiptʼawayta. Uka escuelajja, Georgia markan utjki uka utanakar uñtasit White Lodge sat jachʼa utanwa jikjjatasïna, Londres marka anqäjjan Richmond sat jachʼa plazana. Ukanwa liyiñ qellqañ yatichapjjetäna ukat wali uñtʼat yatichirinakaw thoqhoñatak wakichtʼapjjarakitäna. 16 marankamaw uka escuelan yateqayäta ukat ukhaw Davitar uñtʼawayta. Tiempompejja, jupampiw Covent Gardens (Londres) markana Royal Opera House ukan thoqhoñ qalltayäta.\nWalja markanakaruw thoqhoñatak sarapjjerïta\nDavid: Jïsa, Royal Opera House sat wali uñtʼat teatrona ukat London Festival Ballet siski ukanakampiw thoqhoñ qalltapjjayäta (jichhajj Ballet Nacional de Inglaterra sasin uñtʼatäjjewa). Escuela Real de Ballet ukankir mä yatichiripajj Wuppertal (Alemania) markanwa yaqha markanakan thoqhoñatak mä compañía uttʼayäna ukat jupamp sarapjjañajatakiw ajllipjjetäna. Walja maranakaw Dame Margot Fonteyn ukat Rudolf Nureyev sat wali uñtʼat thoqhorinakamp walja markanakan thoqhowayapjjta. Nanakatakejj thoqhoñakiw nayrankäna. Ukat ukham jakañajj jachʼa jachʼa tukuñaruw apapjjetäna.\nGwen: Nayajj taqe chuymapuniw thoqtʼayäta. Davitampejj jukʼamp nayraruw sartañ munapjjayäta. Cheqas jaqenakatak firmtʼasa, panqaranak katoqtʼasa ukat tʼajjllirtʼir istʼasajj wali kusisitaw jikjjatasipjjayäta. Teatron trabajirinakajj wachoq juchanak luriri, cigarro fumiri, machir jaqenakäpjjänwa ukat kunjamtï jupanakajj suerte churir amuletonak apnaqapjjerïkänjja, ukhamarakiw nayajj apnaqerïta.\nJAKÄWINAKAJAJJ JANIW NAYRJAMÄJJÄNTI\nCasarasipkta uka uru\nDavid: Walja maranak thoqhoñatak viajisajj qaritäjjayätwa. Ukat niyakejjay mä granjan jilsuwaystjja, ukham wasitat jakasiñwa munayäta. Ukhamajj 1967 maranwa thoqhoñ jaytasajj mä jachʼa granjan trabajiñ qalltayäta, ukajj kawkhantï awk taykajajj jakasipkäna uka jakʼankänwa. Granjan dueñopajj uka pachpanwa mä uta alquilitäna. Tiempompejja, Gwen tawaqoruw nayamp casarasiñapatak jawstʼayäta. Juparojj sapak thoqhoñapatakiw ajlltʼapjjäna, sumwa nayrar sartaskäna. Ukhamajj nayar iyaw sañajj janiw jupatak faciläkänti. Ukhampachasa, iyaw sasaw nayamp casarasïna ukat granjanwa jakasjjapjjayäta, jupajj janiw campon jakañ yatitäkänti.\nGwen: Jïsa, nayatakejj mä granjan jakañajj wali chʼamänwa. Sapüruw wakanakat leche chʼawirïta, khuchinakaru ukat wallpanakar manqʼa liwirïta, janiw nayajj ukanak lurañar yatitäkayätti. Davitajj uywanak sum uñjañatakiw llätunka phajjsinak mä universidadar yateqer saräna. Arumakiw utar kuttʼanjjerïna, ukäñkamajj sapakiw utan qheparirïta. Uka tiempotakejja, Gilly sat nayrïr phuchajaw nasjjäna. Davitan ewjjtʼaparjamaw auto apnaqañ yateqayäta. Mä urojja, uta jakʼankir mä jiskʼa markar sarasaw Gael sat mä warmimp jikista. Juparojj markankir mä tiendan trabajkäna ukhaw uñtʼawayta.\nCasarasipjjta uka uru qhepatwa granjan trabajiñ qalltawayapjjta\n‘Utajar juntʼüm umtʼir saraskañäni’ sasaw jupajj invittʼitäna. Utapanjja, casaraskäna uka fotonakwa uñachtʼayitäna ukat Salón del Reino sat mä uta anqäjjanwa mä qawqha jaqenakar mä foton uñjayäta. ‘Ukajj ¿kuna iglesiarakisti?’ sasaw Gaelar jisktʼayäta. ‘Esposojampejj Jehová Diosan Qhanañchiripäpjjtwa’ sasin awistʼitäna ukhajja, wal kusisiyäta. ‘Mä tiajaw ukar sararakïna’ sasaw amtayäta. Ukampis uka iglesiar saratapatjja, tatajajj walpun colerirïna, Bibliat apstʼat qellqatanakapsa basuraruw jaqtaraqerïna. Tatajajj suma chuyman jaqënwa, ukhamajj ‘¿kunatsa munasir tiajatak ukham colerpacha?’ sasaw jisktʼasirïta.\nKunarutï tiajajj iyawskäna ukajj yaqha iglesian yatichäwinakapamp kunansa jan kikpäkäna ukjja ukhapuniw amuyayäta. Kuntï Bibliajj cheqpachapun yatichki ukwa Gaelajj sum qhanañchtʼitäna. ‘Yaqhep yatichäwinakajj janiw Bibliarjamäkiti’ sasin sitäna ukhajj wal muspharayäta. Sañäni, Bibliajj janiw trinidadata ni jan jiwir almanïtanwa sasin yatichkiti (Ecl. 9:5, 10; Juan 14:28; 17:3). Ukat ukhapuniw Diosan Jehová sutip Biblian uñjayäta (Éxo. 6:3, NM).\nDavid: Kuntï Bibliat yateqkäna ukwa esposajajj awistʼitäna. Jiskʼaskayät ukhaw tatajajj akham sitäna: ‘Biblia liytʼañamapuniwa’ sasa. Ukatwa Gael kullakampi ukat Derrick sat esposopamp Bibliat yateqañ qalltapjjta. Ukampis sojjta phajjsinak qhepatjja, Oswestry sat markaruw jakasir sarjjapjjayäta. Ukanwa mä jiskʼa granja alquilasiñatak oraqejj utjäna. Ukansti, Deirdre sat kullakaruw uñtʼapjjayäta, jupajj wali pacienciampiw Bibliat yatichapjjetäna. Qalltanjja, uywampejj jan tiemponikïpjjayätwa, ukhamajj janiw Diosar yupaychañan jankʼak nayrar sartapkayätti. Ukhampachasa, Biblian cheqa yatichäwinakapajj jukʼat jukʼatwa chuymar purtʼapjjetäna.\nGwen: Nayatakejj suerter creyiña jaytañaw wali chʼamänjja. ‘Qamir kankañ churir diosanakaru manqʼa ukat vino’ loqtañat Jehová Diosajj kamsisa uk amuyañatakiw Isaías 65:11 qellqatajj yanaptʼawayitu. Suerte churir amuletonak utjkitäna ukanak jaytañatakejj tiempo ukat Diosat wal mayisiñajaw wakisïna. Maysa toqetjja, ‘jachʼa jachʼa tukurinakajj jiskʼachatäpjjaniwa, ukampis jiskʼachatanakajj jachʼañchatäpjjaniwa’ sasin Bibliajj yatichki uk amuyañaw kunjam jaqenakarus Diosajj thaqhe uk yatiñatak yanaptʼawayitu (Mat. 23:12). Diosajj sapa maynitwa llakisi ukat jiwasar qhespiyañatakisa, yoqaparuw Oraqer khitaniwayi. ¡Uka Diosaruw serviñ munayäta! Uka tiempotakejja, payïr phuchajaw nasjjäna. Ukhamajj familpachaw mä suma Paraison wiñayatak jakasiñäni sasin yateqañajj wali kusiskañawa.\nDavid: Mateo 24 qellqatana ukat Daniel libron jikjjataski uka profecianakasa ukat yaqha profecianakasa, kunjamsa phoqasiwayi uk amuyasaw ‘akaw cheqa religionajja’ sasin jan pächasis sirïta. Janiw kuna luräwis Jehová Diosamp sum apasiñat sipansa jukʼamp askejj utjkaspati sasaw amuyayäta. Tiempompejja, esposajata ukat phuchanakajatwa jukʼamp llakisjjayäta, janiw nayan askijak thaqjjayätti. Cheqas nayan askijak thaqhañasa ukat jukʼamp jachʼa granja jikjjatañ munañas janiw walïkänti, uk amuytʼañwa Filipenses 2:4 qellqatajj yanaptʼawayitu. Antisas Jehová Diosar serviñaw jakäwijan nayrankañapäna. Janiw cigarro fumjjayätti. Ukampis sábado jaypʼojj tantachäwitak tiempo apsuñajj janiw faciläkänti. Tantachasiñ Utajj 10 kilometronak sarañankänwa ukat ukharakiw wakanakat leche chʼawañajj waktʼapjjetäna. Ukhampachasa, esposajan yanaptʼapampejj janipuniw tantachäwinakat faltasiwayapkti. Domingo alwanakasa, wakanakat leche chʼawañ tukuyasajj Diosan arunakap yatiyirejj phuchanakajar irpapjjapunirïtwa.\nDiosar servisajj janiw nayrjam jakjjapjjayätti, ukatwa familiäranakajajj mayjtʼasipjjäna. Esposajan tatapajj sojjta maranakaw jupamp jan parlañ munkänti. Awk taykajajj ukhamarakiw Jehová Diosar serviñat jarktʼañ munapjjetäna.\nGwen: Jehová Diosaw uka jan waltʼäwinak atipjañ yanaptʼapjjetäna. Tiempompejja, Oswestry tamankir jilat kullakanakajj nanakatak mä familiäpkaspas ukhamäpjjänwa. Jan waltʼäwinakan uñjasipkayäta ukhajj jupanakaw wali munasiñamp yanaptʼapjjetäna (Luc. 18:29, 30). 1972 maranwa Diosar jakäwinakaj katuyasis bautisasiwayapjjta. Cheqa yatichäwinak uñtʼapjjañapatakiw nayajj walja jaqenakar yanaptʼañ munayäta, ukatwa precursorjam irnaqañ qalltawayta.\nDavid: Granjan trabajiñajj chʼamakïnwa, ukampis Jehová Diosar yupaychañaw nayrankañapa sasin phuchanakajar yatichañatakiw wal chʼamachasipjjayäta. Tiempompejja, gobiernojj janiw granjan irnaqerinakar yanaptʼjjänti, ukatwa jan granjani jan trabajoni ukham uñjasipjjayäta. Ukat kimsïr phuchajajj mä maranikïskänwa. Ukhaman uñjasisajj Jehová Diosaruw yanaptʼa mayisipjjayäta. Niyakejjay thoqhoñ yatipjjchiyätjja, familiar yanaptʼañatakiw thoqhoñ yatichañatak mä escuela jistʼarapjjta. ‘Jehová Diosar yupaychañaw jiwasatakejj nayrankani’ sasaw familjam amtapjjayäta, ukham lurañajj janiw inamayäkänti. Escuela tukuyasajj kimsa phuchanakajaw precursorjam irnaqañ qalltapjjäna, uk uñjasajj wal kusisipjjayäta. Ukat precursorjamajj sapüruw esposajajj phuchanakajar yanaptʼäna.\nGilly ukat Denise sat jilïr phuchanakajajj casarasjjapjjäna ukhajja, thoqhoñ yatichañatak escuelajj utjapkitäna uk jistʼantañwa amtapjjayäta. Ukat kawkharus yanaptʼir sarapjjerista sasaw sucursalar qellqapjjayäta. Inglaterra markan Inti jalsu aynach toqeruw sarapjjasma sasaw sucursalajj sapjjetäna. Ukat sullkïr Debbie sat phuchajakiw nanakampëjjäna, ukhamajj precursorjam irnaqañwa nayajj amtjjarakiyäta. Phesqa mara qhepatjja, alay toqen tamanakajj utjki ukar yanaptʼir sarapjjañajatakiw khitapjjarakitäna. Debbie phuchajajj casarasjjäna uka qhepatjja, Zimbabue, Moldova, Hungría ukat Costa de Marfil sat markanakanwa Tantachasiñ Utanak lurasiñapatak yanaptʼapjjayäta, 10 maranak ukham yanaptʼañajj wali kusiskañänwa. Ukatsti, Inglaterra markaruw kuttʼapjjayäta, Londres markankir sucursalajj luraskäna ukan yanaptʼañataki. Ukat niyakejjay yapumpi ukat uywampi irnaqañ yatchiyätjja, Betelan utjkäna uka granjan yanaptʼañatakiw jawsapjjetäna. Jichhajja, Inglaterra markan Inti jalanta alay toqenwa precursorjam irnaqtʼasipkta.\nYaqha markanakan Tantachasiñ Utanak lurasajj wali kusisitaw jikjjatasipjjayäta\nGwen: Ballet ukan thoqhoñajj nanakatakejj kusiskañänwa, ukampis ukajj janiw wiñayatakïkiti. Antisas Jehová Diosatak irnaqtʼañaw jukʼamp kusisiñanak apani ukat wiñayatakirakiwa. David esposojampejj irnaqtʼasipkaktwa, ukampis jichhajj precursorjam irnaqtʼañatakiw chʼamachasipjjta. Jakañ churiri cheqa yatichäwinak jaqenakar yatichasajj wali kusisitaw jikjjatasipjjta. Janiw kuna luräwis ukat sipans jukʼamp askejj utjkaspati, yatichapjjta uka jaqenakajj ‘sumat uñtʼatäñ mä cartamp’ sasïpjjewa (2 Cor. 3:1, 2). Janitï cheqa yatichäwinak yateqapkiriskayäta ukhajja, janiw kunas utjapkitasapänti, nayra fotonaka ukat teatronakar thoqhoñatak sarapkayäta uka programanakakiw utjapjjetasapäna.\nDavid: Jehová Diosatak irnaqañ qalltapkayäta ukhat jichhakamajj jakäwinakajajj janiw nayrjamäjjeti. Diosar yupaychañaw suma esposöñataki ukat phuchanakajatak suma awkïñatak yanaptʼawayitu. Míriam warmisa, David reyisa ukat yaqhanakas thoqtʼasaw kusisiñap uñachtʼayapjjerïna sasaw Bibliajj qhanañchi. Nanakajj ukhamarakiw yaqha jilat kullakanakamp chikajj Diosan machaq oraqepan kusisiñat thoqtʼañ suyasipkta (Éxo. 15:20; 2 Sam. 6:14).\nJehová Diosar taqe chuyma serviñ amtawayta\nUniversidadat arquitecjam mistjjäna uka qhepatjja, Bill Walden chachajj janiw arquitecjam trabaj-jjänti. Kunjamsa Diosar servisajj jikjjatasïna uk yatjjatam.\nSARNAQÄWI Jukʼamp sum jakasiñwa jikjjatapjjta\nJehová Diosajj amuytʼkañwa yatichi\n¿Kunsa qollqe katoqerinaka uñachtʼäwit yateqsna?\nCriston jilanakapar yanaptʼapjjañäni\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Marzo 2015\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Marzo 2015\nYATIYAÑATAKI (CONGREGACIONAN YATJJATAÑATAKI) Marzo 2015


Diosar yupaychirimp casarasiña: Uka ewjjtʼarjam ¿phoqasksnati? | Taman yatjjatañataki\n¿Kuna arutsa liytʼäta? Acholi Albanés Alemán Amárico Armenio Aymara Azerí Azerí (alfabeto cirílico) Becol Bengalí Bislama Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chuvash Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Danés Efik Eslovaco Esloveno Español Estonio Finlandés Francés Georgiano Griego Guaraní Gujarati Gun Hebreo Hiligaynon Hindi Hiri motu Holandés Húngaro Ibo Ilocano Indonesio Inglés Islandés Isoko Italiano Japonés Kannada Kaonde Kazajo Kikamba Kikuyu Kiluba Kiniaruanda Kirguís Kiribatiano Kirundi Kisonge Krío Letón Lifu Lituano Luganda Lunda Luo Luvale Macedonio Malayo Malayálam Malgache Mambue-Lungu Maratí Maya Mixe del norte Mongol Ndebele (Zimbabue) Nepalés Noruego Nyaneka Oromo Osético Otetela Pangasinán Panjabí Papiamento (Aruba) Papiamento (Curazao) Persa Polaco Portugués de Brasil Quechua boliviano Quichua de Imbabura Rumano Runyankore Ruso Samoano Sango Serbio (Alfabeto cirílico) Serbio (alfabeto latino) Shona Silozi Sranangtongo Suajili Sueco Swajili (Congo) Tagalo Tai Tamil Tayik Telugu Tetun Dili Tigriña Tivo Tok pisin Tshiluba Tsotsil Tumbuka Turco Turcomano Turcomano Tuvaluano Tártaro Ucraniano Urdu Uzbeko Vietnamita Wallisiano Waray-Waray Wolaita Yao Yoruba Zandé Zapoteco (Istmo) Árabe Ñanya\n“Casarasiñatak mä jilatajj janiw nayatak utjkiti ukat janiw sapak qheparañ munkti.”\n“Jehová Diosar jan servir yaqhep chachanakajj suma jaqenakäpjjewa. Munasiri, suma chuymani ukat yäqasiri ukhamäpjjewa. Janirakiw Jehová Diosan Qhanañchirinakap conträpkiti. Ukat walja jilatanakat sipansa jukʼamp sumjamäpjjewa.”\nSoltero yaqhep jilat kullakanakajj ukhamwa arsuwayapjje. Ukampis Diosar ‘iyawsirimpi’, mä arunjja, bautisat jilat kullakanakampi casarasiñatak Jehová Diosajj ewjjtʼkistu uk sumwa jupanakajj yatipjje (1 Cor. 7:39). Ukhamajj ¿kunatsa ukham amuyapjjpacha?\nKUNATSA UKHAM AMUYAPJJE\nJilatanakat sipansa, kullakanakaw jukʼamp utji sasaw yaqhepanakajj amuyapjje. Walja markanakanjja ukajj cheqäskapuniwa. Sañäni, Corea markanjja, sapa 100 jilat kullakanakatjja, 57 kullakanakäpjje ukat 43 jilatanakäpjjarakiwa. Colombia markanjja, sapa 100 jilat kullakanakatjja, 66 kullakanakäpjje ukat 34 jilatanakäpjjarakiwa.\nYaqhep markanakanjja, casarasiñ munir chachajj qollqe jan ukajj regalonakwa warmin awk taykapar churañapa. Diosar jan yupaychiri awk taykanakajja, walja qollqe jan ukajj jila alani regalonakwa mayipjjaspa. Soltero walja jilatanakajj janiw uka regalonak alirjamäpkiti. Ukatwa uka markanakankir soltera yaqhep kullakanakajja, ‘janiw kunapachas mä jilatamp casaraskäti’ sasin amuyapjje. *\nJEHOVÁ DIOSAR CONFIYAÑAW WAKISI\nInas jumajj ukhaman jikjjatasirïsta. Ukhamächi ukhajja, ak amtañamawa, kunjamsa jikjjatasta uk Jehová Diosajj sum yati (2 Cró. 6:29, 30).\nJehová Diosajja, ‘nayar servipkitu ukanakampikiw casarasipjjañama’ sasinwa ewjjtʼistu, ¿kunatsa? Jiwasan askisataki ukat jan walinakat jarkʼaqañatakiw ukham ewjjtʼistu. Diosajj janiw jan wali amtanakar purisin tʼaqhesiñas munkiti. Nehemías profetajj jakkäna uka urunakanjja, walja judionakaw Diosar jan servir warminakampi casarasipjjäna. Ukatwa Nehemías profetajj kunarus Salomón reyejj purtʼasïna uk akham sasin jupanakar amtayäna: ‘Diosajj Salomonar wal munasïna ukatwa Israel markan reyit uttʼayäna. Ukampis Salomonajj Jehová Diosar jan servir warminakampiw casarasïna, jupanakaw juchanakar purtʼasiyäna’ sasa (Neh. 13:23-26). Diosajj kunatï jiwasatak askïki ukwa muni, ukatwa Jupar yupaychapki ukanakampik casarasiñatak ewjjtʼistu (Sal. 19:7-10; Isa. 48:17, 18). Kunsa lurañasa ukat kunsa jan lurañasäki ukjja Jehová Diosakiw sistaspa, uk sumwa yattanjja. Jehová Diosajj askisataki ukat munasiñat jiwasar ewjjtʼatapat wal yuspärtanjja (Pro. 1:5).\nJehová Diosar jan munasir mä jaqemp casarasïta ukhajja, Jehová Diosar serviñatwa jitheqtayiristamjja. Cheqas janiw ukar purtʼasiñ munktati (2 Cor. 6:14). Jehová Diosan ewjjtʼanakapajj jiwasan askisatakiwa, uk janipuniw armañamäkiti. Jichhürunakanjja, walja jilat kullakanakaw suma amtanakar purisajj Jehová Diosan ewjjtʼap istʼawayapjje. Ukampis yaqhepajj janiw istʼawayapkiti.\nDIOSAN EWJJTʼAP PHOQASKSNAWA\nAustralia markankir Maggy sat mä kullakajja, Diosar jan yupaychir chachampiw uñtʼasiñ qalltäna. * ‘Jupamp jikisiñatakejj walja kutiw tantachäwinakat faltasiyäta’ sasaw uka kullakajj säna. Ukhamatwa Jehová Diosat jukʼat jukʼat jitheqtjjäna. India markankir Ratana sat mä tawaqo kullakajja, yateqer masipampiw uñtʼasiñ qalltäna. Uka waynasti, kullakamp uñtʼasiñ laykukiw Bibliat yateqarakïna. Mä qawqha tiempo pasatatjja, kullakajj janiw Jehová Diosar sirvjjänti ukat uka waynamp casarasiñatakejj yaqha religionar kunaw sarjjäna.\nCamerún markankir Ndenguè sat mä kullakajja, 19 maranïkäna ukhaw Diosar jan yupaychir mä chachamp casarasïna. ‘Diosar serviskätawa’ sasaw uka chachajj kullakar säna. Ukampis casarasitapat pä semana pasatatjja, ‘janiw tantachäwinakar sarjjätati’ sasaw kullakar jarkʼjjäna. Kullakajj akham siwa: “Sapakiw jikjjatasjjayäta ukat wal jacharakiyäta” sasa. Jakäwipajj janiw nayrjamäjjänti, ukwa jupajj amuyasïna ukat jupa pachpaw wal juchañchasirakïna.\nDiosar jan yupaychir mä suma jaqejj utjaspawa. Ukampis jupamp casarasisma ukhajja, ¿Jehová Diosamp sum apasiskakïtati? Juman askimatak Jehová Diosan ewjjtʼapar jan istʼatamatjja, ¿kunjamsa jikjjatasïta? Ukat ¿kunjamsa Jehová Diosajj jikjjatasirakini? (Pro. 1:33.)\nWalja jilat kullakanakaw Jehová Diosan ewjjtʼapar istʼasajj Diosar servir jilat kullakamp casarasiñ amtawayapjje. Ukham lurañaw jukʼamp askejja sasinwa jupanakajj amuyapjje. Ukat Jehová Diosar kusisiyañwa munapjjaraki. Amuytʼañataki, Japón markankir Michiko sat kullakajja, Diosan ewjjtʼanakaparjamaw sarnaqañ munäna, ukampis familiaranakapajj Diosar jan yupaychir chachamp casarasiñapwa munapjjäna. Ukat kunjamsa tamankir amigonakapajj Diosar yupaychirinakamp casarasipjjäna uk uñjasaw kullakajj llakit jikjjatasirakïna. ¿Kunas yanaptʼpachäna? ‘Kusisitäñatakejj janiw casarasiñapun wakiskiti sasin amtañaw yanaptʼawayitu’ sasaw kullakajj säna. Cheqas Jehová Diosar serviñaw taqe kunat sipansa jukʼamp askejja, Diosasti kusisit Diosawa (1 Tim. 1:11, NM). ‘Jehová Diosajja, kunanakatï jiwasatak wakiski ukanak churapunistuwa’ sasinwa kullakajj jan pächasis saraki. Ukatwa, maynitï casarasiñ munchi ukat janirak khitimp casarasiñsa jikjjatkchi ukhajja, sapakïskakiñaw jukʼamp askejja sasin saraki. Tiempompejja, Michiko kullakajj Diosar taqe chuym servir mä jilatampiw casarasjjäna. Ukat Jehová Diosar istʼatapatjja wali kusisitaw jikjjatasi.\nYaqhepajj jupjam amtanakani mä jilatampi jan ukajj mä kullakamp casarasiñatakiw suytʼawayapjje. Sañäni, Australia markankir Bill sat jilatajja, awisajj Diosar jan yupaychir warminakaruw uñchʼukirïna. Ukampis jupajj janiw Diosar jan yupaychir mä warmimp casarasiñ munkänti ukatwa uka warminakarojj jan sint parljjayirïkänti. Qhepatjja, Bill jilatajj yaqhep kullakanakaruw casarasiñatak uñchʼukirakïna. Ukampis uka kullakanakajj janiw jupamp casarasiñ munapkänti. Bill jilatajj 30 maranakaw jupjam amtani mä kullakamp casarasiñatak suyawayi. ‘Ukham suytʼatajat janiw chuym pisayaskti’ sasaw jilatajj saraki. Bill jilatajj wali kusisitaw jikjjatasi, cheqas esposapamp chikaw Diosan arunakap yatiyiris sarapjje, Bibliatsa yatjjatapjje ukat mayachtʼataw Jehová Diosar servipjjaraki. Esposapan amigonakapampis sumwa apasiraki, jupanakajj Diosar servirïpjjarakiwa. Bill jilatajj akham siwa: “Biblian yatichäwinakap istʼañajj chacha warmjam sum jakasiñatakiw yanaptʼapjjetu” sasa.\nSUYTʼAÑKAMAJJ KUN LURAÑAS ASKÏSPA\nJehová Diosar istʼañ laykutejj jan casarasksta ukhajja, ¿kunas suma chuymamp suytʼaskakiñatak yanaptʼiristam? Jehová Diosajj kunja kusisitas Jupar istʼatamat jikjjatasi ukwa amtañama (1 Sam. 15:22; Pro. 27:11). Kunjamsa jikjjatasta uk oracionan Diosar sapa kuti yatiyañaw yanaptʼätam (Sal. 62:8). Yantʼanakaru ukat jan wali amuyunakar atipjañatak chʼamachasïta ukhajja, sapürutjamaw Jehová Diosamp sum apasïta. Jehová Diosajj wali askitwa uñjtamjja uk janipun armamti. Kunatï jumatak wakiski uk sumwa Jupajj yati. Cheqas janiw mä esposa jan ukajj mä esposo churäma sasin sisktamti, ukampis ukatï jumatak wakischi ukhajja, yanaptʼätamwa (Sal. 145:16; Mat. 6:32).\nAwisajj David chachjamaw jikjjatasisma. Mä kutejj wali llakit jikjjatasisaw akham sasin Diosar maytʼasïna: “Tatay, mayisitajjarojj jankʼakiy istʼam, samanajjajj tukstañampïskiwa” sasa (Sal. 143:5-7, 10). Ukham jikjjatasisajj jan aynachtʼamti. Kunjamsa Jehová Diosajj mayisitanakamar istʼani ukwa suytʼañama. Kuntï Bibliat liytʼkta uka toqet sum lupʼiñamawa. Ukhamatwa Jehová Diosajj kunsa jumat suyi ukat kunjamsa nayrajj servirinakapar yanaptʼawayi uk amuyäta. Ukaw Jehová Diosar confiyañataki ukat Jupar istʼañatak yanaptʼätam.\nJehová Diosasa ukat tamasa soltero jilat kullakanakarojj wali askitwa uñjapjje\n¿Kunanakampsa suytʼkasajj lurarakisma? Jehová Diosamp sum apasiñataki ukat suma jaqet uñtʼatäñatakiw chʼamachasisma. Ukat mayninakamp sum apasiñataki, wajjtʼasirïñataki, suma trabajtʼirïñataki ukat Jehová Diosat jan jitheqtañatakiw chʼamachasirakisma. Ukham chuymanïñaw casarasïta ukhajj chacha warmjam sum jakasiñatak yanaptʼätam (Gén. 24:16-26; Rut 1:16, 17; 2:6, 7, 11; Pro. 31:10-27). Diosan arunakap taqe chuym yatiyañataki ukat tama taypin jukʼamp yanaptʼañatakiw chʼamachasisma. Ukham lurañaw suma amtanakar puriñatak yanaptʼätam. Bill jilatajj akham siwa: “Maranakajj ratukiw pasawayi. Solterökasajj precursorjamaw irnaqtʼayäta” sasa.\nJehová Diosar yupaychirimpikiw casarasipjjañama sasin Bibliajj ewjjtʼkistu ukarjam phoqasksnawa. Diosar yupaychirimp casarasiñäni ukhajja, Jehová Diosaruw jachʼañchañäni ukat wali kusisitaw jikjjatasirakiñäni. Jehová Diosar istʼir jaqejj wiñayatakiw kusisit jakasini sasaw Bibliajj qhanañchi (Sal. 112:1, 3). Ukhamasti, Diosar yupaychirimp casarasiñatak ewjjtʼarojj istʼapjjapuniñäni.\n^ tʼaqa 7 Aka yatichäwinjja, kullakanakatwa parlaskañäni, ukampis ewjjtʼanakajj jilatanakarojj yanaptʼarakispawa.\n^ tʼaqa 13 Yaqhepajj yaqha sutimpi uchatawa.


Q'urawanaka - Wikipedia\nQ'uranakax paris q'urawäki ukawa.\nJäya pachanakanx q’urawanak satakix ukanak apnaqapxäna. Nayrapachanakax janiw makinanakax apnaqatakänti. Nayra pachanx jupanakakiw kunanaks lurasipxäna: isinaka, phukunaka, taqi yäninaka, utanakapan apnaqañataki. Warminakaw lurapxäna aksti uywanakatak irnaqapxänwa.\nMä amparamp k'anat q'urawa.\nAka lurañatakixa nayrakatax uywanakat t’arwaw yawirapxäna iwijatsa qarwatsa ukatxa t’axsusina, wañarayasin warminakaw qapupxi. Nayrapachanx warminakax tawaqitat pachaw sum qapuñx yatipxäna, akasti kunatix awichanak taykanakampiw jisk’a imill wawanakaruw yatichapxäna nayrax sapxänwa, mä warmix qapuñx sum yatiñapa jan yatirirux jayra warm sutichapxäna. Ukat t’arwa qapusisaxä amparampiw k’anapxirinä sum pach apsupxäna pä tamit qimsa tamits luraratarakiw.\nQ’urawx uywanak awatiñatakiw iqnaqapxi, kunatix jaya pampa tuqinakaruw anakipxirïna uka jaya panpanakanj utjanwa tiwulanaka pampa anu, uywa awatirinakax q’urawampiw mä qalampis khulampis uka anunakarux wakt’ayapxi. Kunatix q’urawax armawa, castill arunxa. Sistanxa ukhamawa jaypacharuw qalanaks khulanaks sarayi, ukatwa uka irnakapxäna wali askinwa uywanak awatiñataki. Jicha pachanx janiw anch irnaqapxiti kunatix marka tuqirukiw sarxapxi jan ukax janiw jaya pampanakarux sarxapxiti kunatix uywanakatak manq’anakap alapxakiw, ukatwa utanakapan jak’akiw uymanak chinsusin pashpar manq’ churapxi, ukatwa mäuk’a armataxi aka q’urawa.\nObtenido de «https://ay.wikipedia.org/w/index.php?title=Q%27urawanaka&oldid=88252»\nÚltima edición el 1 hui 2017 a las 03:24\nEsta página se editó por última vez el 1 hui 2017 a las 03:24.


Bible in one year - Aymara Bible 1997 - February 27\n2. “Israelitanacarusti aqham saraquim: Acnïri urunacaw Tatitutaqui sata yakhachata urunacajja, jumanacasti uca urunacanwa kollana tantachasïwinaca lurasa tantacht'asipjjäta.\n3. “Sojjta uruw irnakañamjja lurasïta, ucampisa pakallko uru puripansti uca urojj janipuniw cuna luräwsa lurätati; uca urojj samaraña urüniwa, uca urusti suma kollana tantachasïwi lurasaw tantacht'asipjjaraquïta. Cawqhansa jacascam, uca urojj Tatitun urupapunïniwa, Tatituta amtasiraquïta.\n4. “Acanacaraquiwa kollana urunacajja uqhamat Tatituru yupaychasa kollana tantachasïwinac lurapjjañamataqui, uca urunacaw jumanacajj tantacht'asipjjaraquïta.\n5. “Kalltïri phajjsina tunca pusini uru sarakataru, jayp'thapirusti pascua fiesta lurapjjäta Tatitut amtasisa.\n6. “Uca pachpa phajjsina tunca pheskani uru sarakatarusti, jan levaduran t'ant'anaca mank'aña fiesta amtapjjaraquïta. Pakallko urunacaw jan levaduran t'ant'a mank'apjjäta.\n7. Kallta urusti mä kollana tantachasïwi lurapjjäta. Uca urusti janipuni cuna casta irnakañanacsa lurapjjamti.\n8. Pakallko urunacaw Tatiturojj ofrendanaca nact'ayasin loktapjjäta, pakallko uru purinjjepansti mä kollana tantachasïwi lurapjjäta. Janipuniw uca urojj cuna casta irnakañanacsa lurapjjätati.”\n9. Tatitusti Moisesaruw parläna; aqham saraquïnwa:\n10. “Israelitanacarusti aqham saraquim: Cunapachatejj jumanacajj cawquïri oraktejj churapcäma ucaru mantapjjäta ucanwa, trigo apthapipjjäta, ucapachasti nayrïri markjja sacerdoteruw churapjjäta.\n11. Samaraña uru pasatatsti khepürojja sacerdotejj Tatituruw mä suma k'apquiri ofrendäcaspasa uqhama churjjaraquini, uqhamat jumajj catokatäñamataqui.\n12. Uca pachpa uru cunapachatejj uca trigo marka churapcäta uca urusti mä marani oveja churapjjaraquïta, uca ovejasti jan cuna camacht'ata k'oma ovejäñaparaquiwa, ucasti Tatitutaqui nact'ayasina loktatäñaparaquiwa.\n13. Uqhamarusa pusi kilo chicatani suma jac'u apanipjjaraquïta, ucasti aceitempi chaputäñapawa, Tatitutaqui nact'ayasin loktatäjjaraquiniwa. Uqhamarusa mä litro vinompi apapjjaraquïta, ucasti Tatitutaqui wartataraquïniwa.\n14. Jumanacan Tatitun ucaru ofrendanacama apañcamasti janiw t'ant'a mank'apjjätati, janiraquiw trigo jamp'itsa ni trigsa mank'apjjätati. Acasti jumanacataquejj wiñaya leyiwa awquinacamataqui, wawanacamataquiraqui; cawqhansa jacasipcam jumanacajja.\n15. “Cunürutejj jumanacajj uca trigo markanaca apapcäta Tatituru mä suma ofrendäcaspasa uqham loktañataqui, samaraña uru pasatata, khepürutjja pakallko semananaca pasayapjjäta.\n16. Ucatsti samaraña uru phokhasjjepana, uca pakallko semanarusti mä urumpi yapjjatapjjäta, ucampiw pheska tunca urunacajj phokhasjjaraquini. Ucapachaw jumanacajj Tatituru machaka trigotjja mä ofrenda loktapjjäta,\n17. utanacamatsti pä suma t'ant'anaca apapjjaraquïta, uca t'ant'anacasti suma trigota levadurani luratäñapawa, sapa t'ant'asti niya pusi kilonjamaraquïniwa, ucasti nayrakata achunacata loktäwiraquïniwa, Tatitutaqui.\n18. Uca t'ant'anacampi chicsti pakallko orko ovejanacwa apapjjaraquïta, ucanacasti mä marani kallunacäñapawa, uqhamaraqui c'umara jan cuna camacht'ata kallunacaraqui; mä orko vacampi, uqhamarac pä orko ovejanacampi, ucanacasti Tatitutaqui k'ala nact'ayasin loktataraquïniwa, uca naqhata ofrendasti Tatitutaqui suma k'apquiri ofrendaraquïniwa; cuntejj jumanacajj granonacatsa, uqhamarac vinotsa ofrenda loktapcäta ucanacatjja.\n19. “Jucha luratanacatsti mä cabrito sacrificiot loktapjjaraquïta, uqhamarac pä orko ovejanaca sumancthapiñataqui ofrendanaca loktapjjaraquïta, uca ovejanacasti mä marani ovejanacäñapawa.\n20. Sacerdotew uca uywanacjja loktaraquini, Tatitun nayrakatapana jupataquejj mä suma k'apquiri ofrendäcaspasa uqhama, cuna t'ant'anactejj apanipcäta, uqhamarac pä ovejanactejj apanipcäta ucanacampi chicwa loktapjjäta. Ucanacasti Tatituru loktataraquïniwa, ucatsti sacerdotetaquëjjaraquiniwa.\n21. “Uca urusti jumanacajj mä suma kollana tantachasïwi lurapjjäta, janiraquiw uca urojj ni cuna casta irnakañsa lurapjjätati. Aca leyisti jumanacataquejj wiñayataquiwa, awquinacamataqui, uqhamarac wawanacamataquisa; cawqhansaya jacasipcam jumanacajja.\n22. “Cunapachatejj cosecha horasajj purinjjani ucapachasti yapumatjja jan trigjja jan mayani apthapisimti, janiraqui k'ala chhajjmthapisimti trigo puyanaca jalaktirinacjja. Ucanacajja pobrenacataqui, uqhamarac jaya marcat jutiri jakenacataquiw jilt'ayäta. Nayätwa jumanacana Tatitu Diosamajja.”\n23. Tatitusti Moisesaruw parläna; aqham saraquïnwa:\n24. “Israelitanacarojj aqham saraquim: Pakallko phajjsi sarakatarusti, jumanacajj samarañ uru uca phajjsi kalltanja lurapjjäta, ucatsti suma kollana tantachasïwi lurapjjaraquïta, amtasiñataqui, trompetanaca uca urojj phust'apjjaraquïta.\n25. Uca urojj jumanacajj Tatituruw mä suma naqhata sacrificio loktapjjaraquïta, janiraquiw uca urojj ni cuna casta irnakañsa lurapjjätati.”\n26. Tatitusti Moisesaruw parläna; aqham saraquïnwa:\n27. “Uca pachpa pakallko phajjsi sarakatansti, tunca uru sarakatarojja, jumanacajj mä suma kollana tantachasïwi lurapjjäta, uca urusti ayuno lurapjjäta, uqhamarac Tatitutaquisti mä ofrenda nact'ayasina sacrificiot loktapjjaraquïta.\n28. Uca urusti janipuni cuna casta irnakañanacsa lurapjjamti, uca urojj juchat pampachatäña urütap laycu, jumanacasti uca uruw Tatitu Diosamatjja juchat pampachatäña catokapjjäta.\n29. Qhititejj uca uru jan ayuncani ucasti, qhitïscpasa, jakenac taypitjja apanucutäjjaniwa.\n30. Uqhamarac qhititejj uca urojj cuna casta irnakañsa lurcani, qhitïscpasa, ucasti jiwayatäjjaniwa.\n31. “Janipun uca urojj cuna casta irnakañsa lurapjjamti. Aca leyejj jumanacataquejj wiñayataquïniwa, awquinacamataqui, uqhamarac wawanacamataquisa; cawqhansaya jumanacajj jacasipcam.\n32. Jumanacataquisti uca urojj samaraña urüniwa, uqhamarac ayunaña ururaquïniwa, uca ursti kalltapjjaraquïtawa uca phajjsina llätunca uru sarakataru. Jayp'u chekatwa kalltapjjäta, ucatsti khepüruwa tucuyjjapjjaraquïta, pachpa jayp'u chekaruraqui.”\n33. Tatitusti Moisesaruw parläna; aqham saraquïnwa:\n34. “Israelitanacarusti aqham saraquim: Uca pachpa pakallko phajjsi sarakatarusti, uca phajjsina tunca pheskani urunaca sarakatarojja, pakallko urunacaw mä fiesta lurapjjäta, ucasti chhujllanacan fiestapa sataraquïniwa, Tatitut amtasiñataqui.\n35. Uca fiestana kallta urupasti mä suma kollana tantachasïwi lurapjjaraquïta. Janiraqui uca urojj cuna casta irnakañsa lurapjjamti.\n36. Uca pakallko urunacasti ofrendanacwa Tatituru loktasa naqhayapjjaraquïta, ucat quimsakallko ururusti mä suma kollana tantachasïwi lurapjjaraquïta, uqhamarac Tatitutaquisti mä loktäwi nact'ayapjjaraquïta. Uca urusti kollana tantachasïwi uruwa, janipuniw uca urojj ni cuna casta irnakañsa lurapjjätati.\n37. “Take uca urunacasti Tatitutaqui sataraquiwa, jumanacasti uca urunacanjja mä suma kollana tantachasïwinacwa lurapjjäta, uqhamarac uca urunacajj Tatituruw ofrendanac nact'ayasin loktapjjaraquïta, takpach naqhata ofrendanaca, granonacata ofrendanaca, uqhamarac sacrificionaca, vinota ofrendanaca; cunjämarutejj sapa uru waquiscani uqhamarjama.\n38. Jumanacasti uca churäwinacjja, cuntejj Tatituru chuymanacamatjama loktapcäta ucanacat sipan yakhwa aca arsüwinacjja loktapjjätajja.\n39. “Uca pakallko phajjsi sarakatarusti, tunca pheskani uru purinipansti, cunapachatejj jumanacajj cosechanacama apthapisjjapjjäta ucapachasti jumanacajj mä fiesta lurapjjäta pakallko urunaca, Tatitutaquiw uca fiesta lurapjjaraquïta. Ucapachasti kallta uruw samarapjjäta, uqhamarac quimsakallko uru purinipansa samarapjjaraquïtawa.\n40. Kallta urusti kokanacatjja cawquïri frutanacatejj sumäcani ucanacwa apakapjjäta, uqhamarac palmera ramanaca, ucjjarusti wali ch'ojjña kokanacatsa, saucenacatsa ramanaca apakapjjaraquïta, ucatsti pakallko urunacaraquiw Tatitun nayrakatapan cusisipjjäta, jupasti jumanacan Tatitu Diosamawa.\n41. Sapa mararaquiwa, pakallko phajjsi sarakatarojja, pakallko urunaca fiesta lurapjjäta, uca fiestasti Tatitutaquiraquïniwa. Aca leyisti wiñayataquiraquiwa, awquinacataqui, uqhamaraqui wawanacataquisa.\n42. Uca pakallko urunacasti take jumanaca, cawquïrinacatejj nacïwitpacha israelitanacäpjjta ucanacasti chhujllanacanwa jacapjjäta,\n43. uqhamata take wawanacamajj yatipjjañapataqui nayajj cunapachatejj israelitanacaru Egiptot apsuncta ucapachajj chhujllanacan jacayatajjäraqui. Nayätwa jumanacan Tatitu Diosamajja.”\n44. Uqhamwa Moisesajj israelita jakenacarojj yatiyäna cuna urunacatejj fiestajj lurañäcäna ucanac toketjja, uca fiestanacasti Tatitutaqui satapuniraquïnwa.\n2. “Israelitanacarojj aqham saraquim: Jupanacajj olivo achut apsuta aceite apanipjjpan, ucasti lamparanacajj jan jiwt'ayasa naqhayañataquiraquïniwa.\n3. Aaronaraquiw uca lamparanac asquichañatjja uñjani, uqhamarac uca lamparanaca Tatitun nayrakatapana jan jiwt'ayasa naqhayañatsa, arum pakariraquiw uca lamparanacajj akapjjani, Tatitumpi Jiquisiñ Carpa mankhana, cawquïri velotejj cuna arust'äwi arcatejj utjqui uca jac'ancqui ucat ankäjjanwa akaraquini. Aca leyisti wiñayataquiwa, awquinacata wawanacapcama.\n4. Uca lamparanacasti cawquïri korit lurata candelabronacatejj utjqui ucancaniwa, Tatitun nayrakatapana.\n5. “Mä suma jac'u aptam, ucatsti tunca payani wali suma tortanacäqui ucanaca lurt'araquim, pusi kilo chicatani ucqhatjamaraquïñapawa sapa t'ant'ajja,\n6. ucatsti cawquïri korit lurata mesatejj Tatitun nayrakatapancqui ucqharu uscuraquim, ucasti pä sekëñapawa, sapa sekensti sojjta t'ant'anacaw utjañaparaqui.\n7. Sapa sekensti incienso puro uscuraquim, uca inciensosti uca t'ant'a loktäwitjja mä suma amtasiñataqui naqhata ofrenda loktatäcaspasa uqhamataquïniwa, ucasti Tatitutaqui sataraquïniwa.\n8. Uca luräwisti sapa samarañ urunwa jan armt'asa lurasiraquini, israelitanacan mä wiñaya arust'äwipäcaspasa uqhama.\n9. Uca loktäwisti Aaronataquipunïniwa, uqhamarac Aaronan wawanacapa sacerdotenacataquiraquïniwa, jupanacasti uca t'ant'jja mä kollan chekanwa mank'apjjaraquini, uca ofrendajj sinti kollana ofrendätap laycu, cunatejj Tatitutaqui naqhayatäcaraqui uca laycu.”\n10. [10-11] Israelita jakenac taypinsti mayni jakew utjaraquïna, ucasti tayca toketjja israelita taycanïnwa, awqui toketsti Egipto marcat jutiri awquiniraquïnwa. Taycapajj Selomit satänwa, Dibri sisqui ucan phuchaparaqui, Dan tribut jutiriraqui. Uca jakempi, mayni israelitampisti, mä urojj campamentonwa nuwasipjjäna, ucatsti cawquïri jaketejj israelita taycanïcän ucasti Diosan sutiparuwa ñankhachäna, uqhamarusa Diosan sutipjja maldiciraquïnwa. Ucatwa uca jakerojj Moisesan nayrakataparu irpapjjäna,\n12. ucanwa uca jakerojj uñjasipcaraquïna cuntejj Tatitojj Moisesaru uca jake toketjja siscani uca yatiñcama.\n13. Uqhamasti Tatitojj Moisesaruw parläna; aqham saraquïnwa:\n14. “Cawquïri jaketejj nayaru ñankhachquitu ucarusti campamentot ankäjjaru irpsupjjam, cawquïri jakenacatejj nayaru uqham ñankhachatapa ist'apcäna uca jakenacasti amparanacapa uca ñankhachir jaken p'ekepjjaru lokjjatapjjpan, ucatsti take jakenacajja uca jakerojj kalampi c'upjasa jiwayapjjaracpan.\n15. [15-16] Israelitanacarusti saraquim: Cawquïri jaketejj Tatituru ñankhachcani, uqhamarac maldiscaraquini ucarusti juchapa uñt'asiyapjjäta, ucatsti take jakenacaw kalampi c'upjasina uca jakerojj jiwayjjapjjani. Uca jakejj yakha marcat jutiri jakëscpasa jan ucajj pachpa israelita jakëscpasa. Tatitun sutiptejja ñankhachchi ucapachasti uca jakejj jiwayatäniwa.\n17. “Qhititejj jake masiparu jiwayani ucasti jiwayataraquïniwa.\n18. “Qhititejj jaken uywapa jiwayani ucasti uqhamat uqhama yakha uywa cutt'ayañaparaquiwa.\n19. “Qhititejj mayni jake masiparu mä ñankha lurani ucasti, cuna ñankhtejj lurqui uca quipca ñankharaqui catokaraquini.\n20. P'aquitatjja p'aquitaraquïniwa; uñcatatajj, uñcatataraquïniwa; achjatajj, achjataraquïniwa; cuna casta ñankhtejj lurcäna uca pachpa ñankha catokaraquini.\n21. “Cawquïritejj mä uywa jiwaycani ucasti uqhamat uqhama yakha uywa cutt'ayaraquini. Qhititejj jakeru jiwaycani ucasti jiwayataraquïniwa.\n22. “Aca leyisti cawquïri jakenacatejj yakha marcat jutasin jumanac taypin jacqui ucanacataquiwa, uqhamarac pachpa jumanaca israelitanacataquisa. Nayätwa jumanacan Tatitu Diosamajja.”\n23. Moisesasti israelitanacampiw parläna, uqhamasti jupanacajj cawquïri jaketejj uqham Tatituru ñankhachcatayna uca jakerojj campamentot ankäjjaruwa irpsuwayapjjäna, ucanwa kalampi c'upjasin jiwayapjjäna. Cunjämtejj Tatitojj Moisesarojj siscatayna uqhamarjamaw israelitanacajj phokhapjjäna.\n1. Arjjatir Tatitojjay, jumaruw art'asinsma, janiquiy mayisitajjar jan ist'irejj tucumti; janitejj ist'quitasmajja, jiwatanacamp chicäjjeristwa.\n2. Yanap mayiscsma ucapachajj arnakasitajjarojj ist'aquimaya, amparanacajj kollan utam uñcatat aytancta ucapachajj jaysaquitaya.\n3. Janiquiy khoru jakenacamp chicajj apistati, janirac ñankha luririnacampis chicachasiyistati, laka chuymaquiw jake masipamp sumanquirejj tucupjje, chuymapasti ñankhan phokhantatawa.\n4. Luratanacaparjam jupanacarojj uñjam, jan wali sarnakäwiparjam uñjaraquim; jan wali luratanacaparjam mutuyam, ñankha lurataparjam juchañcham.\n5. Jupanacajj janiw Diosan luräwinacapat amtasipquiti, janiw luratanacapat yatiñ munapquiti, jupay jan mayampitac jupanacar tucjpan.\n17. Qhititï ewjja arunacaru phokhasa sarnakqui ucajja, jacañ thaquinjamwa sarasqui; qhititï ewjja arunacaru jan phokqui ucajja, chhakañ thaquinjamwa sarasqui.\n18. Qhititï uñisirïtapa imt'asqui ucajja, c'ariwa; qhititï ch'ajjwanaca aptqui ucasti, jan amuyt'aniwa.\n1. Jesusajj uca chekatjja marcaparuw cuttawayjjäna, discipulonacapasti jupamp chicaw sarjjapjjaraquïna.\n2. Samarañ uru purinipansti, sinagoganwa yatichañ kalltäna. Walja jakenacaraquiw Jesusar ist'asinjja muspharapjjäna, sapjjaraquïnwa: —Aca jakesti take acanac ¿cawquitrac yatekanpacha? ¿Cuna yatiñ cancañarac jupar churatasti aca milagronac lurañapataquisti?\n3. Acajj Marian carpintero yokapaquïchejjaya. Jilanacapasti Jacobo, José, Judas, Simón. Cullacanacapasti jiwasanacamp chicaraquiw jacasipcaraqui —sasa. Ucatwa jupanacajj Jesusar jan yäkapcänti.\n4. Jesusasti jupanacarojj sänwa: —Take jakew mä profetarojj jach'ar apti. Ucampis janiw yäkapquiti pachpa marcapan jaquirinacajja, familianacapasa uqhamarac utapanquirinacasa.\n5. Ucansti janiw cuna milagronacsa lurcänti, mä kawkha usutanacaruquiw amparapampi lokjjatt'as c'umaraptayäna.\n6. Jesusasti llact'atänwa jupanacan jan iyawsapjjatapatjja. Uca khepatjja Jesusajj uca jac'anquir jisc'a marcanacan yatichasaw sarnakäna.\n7. Tunca payan discipulonacapar jawsasinsti panin panin qhitäna. Ucatsti ch'am churaraquïna ajayunac alissupjjañapataqui.\n8. Jesusasti jupanacarojj sänwa: —Thaquitaquejj janiw cuns apasipjjätati, jan ucasti mä thujruc ayasipjjäta. Janiraquiw apasipjjañamäquiti bolssa t'ant'sa, ni kollksa.\n9. Wisqhumpiquiw wisct'asiwayapjjäta, mä sap camisaniquiraquiw sarapjjäta, janiw payjja.\n10. Ucatsti sascaquïnwa: —Cawqui chekansa mä utar puripjjätajja, ucancapjjaquïtaw uca chekat sarjjapjjät ucqhacama.\n11. Cawqhantejj jan catokañ munapcätamjja, ni ist'añs munapcaraquïtamjja, uca chekatjja mistuwayjjapjjätawa. Cayunacamatsti lak'anacjja thalarasiwayjjapjjätawa, jupanacan amuyasipjjañapataqui. Khanacwa sapjjsma, cawqui marcantejj jankatokapcätamjja, ucan mutuyäwipajj taripäwi urunjja juc'ampïniwa, Sodomampina Gomorrampina mutuyäwipat sipansa —sasa.\n12. Ucatsti discipulonacapajj mistusinjja jakenacaruw Diosan arunacap parlapjjäna, juchanacapat arrepientisisin Diosar cutiquipstapjjañapataqui.\n13. Uqhamaraquiw walja ajayunac jakenacatjj alissupjjäna, aceitempi jawt'asaraquiw walja usutanacarojj c'umaraptayapjjäna.\n14. Rey Herodesajj acjj yatjjänwa, take jakes Jesusan luratanacapatac parlapjjatap laycu. Herodesasti sänwa: —Bautisiri Juanaw jactanjjpacha, ucat uqham ch'amanïpacha —sasa.\n15. Yakhepanacasti sapjjänwa: “Elías profetawa. Yakhepanacasti sapjjaraquïnwa: Mä profetäpachawa, cunjämatï profetanacajj nayrapachanjj utjcänjja uqhama” sasa.\n16. Herodesasti ac ist'asinjja sänwa: —Acajj Juanawa. Nayajj p'ekep qharekayctjja ucaw jiwatat jactanjjpacha —sasa.\n17. Herodesajj, Herodías warmin amtayataw Juanarojj preso catuntayäna, ñach'antayasinsti carcelaruw uchayäna. Herodiasajj Felipen warmipänwa, Felipesti Herodesan jilaparaquïnwa. Herodesasti warmipäjjañapataquiw Herodiasjja irpakäna.\n18. Ucatpï Juanajj Herodesarojj sataynajja: “Janiw jilaman warmipampïñamajj waquisctamti” sasa.\n19. Herodiasasti Juanarojj uñisïnwa, jiwayañ munaraquïna, ucampis janiw cunjämat jiwayañs puedcänti.\n20. Herodesasti yatïnwa Juanan asqui jakëtapjja, ucat juparojj ajjsaräna. Uca laycupï Herodesajj Herodías warmin jan cuna lurañapsa muncäntejja. Cuntï Juanajj parlcän ucanacjja Herodesajj janiw sum amuycänti, ucampis take chuymampi wist'irïna.\n21. Ucampis Herodiasajj suycän uca horasajj purinïnwa. Ucasti rey Herodesan urupänwa. Uruyasiñataquisti jupajj jawsthapiyänwa jilïrinacaru, capitananacaru, Galileanquir jilïr jakenacampiru.\n22. Herodiasan phuchapasti mank'apcänsa ucqhar mantanisinwa mä sum thokt'äna. Uca thokt'atapampisti Herodesarojj cusisiyänwa jupamp chic mank'apcäns ucanacampirusa. Ucat reyejj tawakorojj säna: —Cuntejj munctas uc mayita, nayasti churämawa —sasa.\n23. Ucatsti juramento lurarapïna aqham sasa: —Cuntejj mayquitäta ucjja churämawa, chicatpach marcsa churaquïmawa, sasa.\n24. Tawakosti mistuwayjjasinjja taycaparuw jisct'asïna: —¿Cuns mayiristjja? —sasa. Taycapasti sänwa: —Bautisiri Juanan p'ekep mayim —sasa.\n25. Tawakosti reyin ucar mantasinjja sänwa: —Jichhpacha bautisiri Juanan p'ekep mä plator churita —sasa.\n26. Reyisti uc ist'asinjja, wal llacthaptäna. Ucampis janiw camachirjamäcänti juramento luratap laycu, jupamp chicäpcäns ucanacan ist'apjjatap laycuraqui.\n27. Ucspacharaquiw reyejj mä soldador qhitäna, Juanan p'ekep apakaniñapataqui.\n28. Soldadosti carcelar purisinjja Juanan p'ekep qharekäna, ucatsti mä platoruw apaniraquïna. Reyisti tawakoruw churäna, tawakosti taycaparuw churaraquïna.\n29. Juanan discipulonacapasti uc yatisinjja, jupan amayapjja imt'anjjañataquiw apasjjapjjäna.


¡Warminacamajj wali cusisitäpjjpachawa, uqhamarac sirvirinacamasa jumamp chicäsinjja yatiñan arunacamsa isch'uquipjjaracpacha!\nJumanacajj jilatanaca, khespiyat sarnakasiñaru jawsatäpjjtawa, ucampis jan uca libre sarnakasiñ tumpanejj janchin munañaparjam sarnakapjjamti, jan ucasti maynit maynicama yanapt'asipjjañamawa munasipjjatanacam laycu.\nJesusasti discipulonacaparu, jakenacampiru jawsasinjja saraquïnwa: —Maynitejj nayaru arcañ munchitojja, jupa quicpat armt'aspan, ucatsti arquitpan jacañap apt'asirjamäcchi ucasa.\nAcajjay nayajj puncuncasctwa, lek'escaractwa. Maynitejj arojj ist'asin jist'aritanejja, nayajj jupan ucaruw mantä, jupampiraquiw mank'ä, jupasti nayampiraqui.\nUqhamasti uca autoridadanaca contra sayt'irejja, Diosajj utt'ayquis uca contraw sayt'i, uqham contra sartirinacajja ucatwa juchañchatäni, ucat mutuyatäpjjaraquini.\n Lacamampitejj Jesusarojj Tatituw sätajja, ucat chuymamansti iyawsaraquïta Diosajj jiwatanac taypit jactatapjja ucqhajja, khespiyatäyätawa. Chuymampiwa iyawsañajja Diosampi catokatäñataquejja, lacampisti arsuñawa Jesucriston khespiyatäñatakejja.\n Acwa sapjjsma, Ajayun munañaparjam sarnakapjjam, uqhamatjja janiw janchin munañaparjam sarnakcjjapjjätati. Janchin munañanacapasti Diosan Ajayup contrawa, Ajayusti janchin munañanacap contraraquiwa. Maynis mayni contrawa, ucatpï jumanacajj cuntejj munapcta ucjja jan lurapcasmatejja.\n ucapachasti aqham sänwa: “Aca huerton take kokanacat mank'asïta, ucampisa asqui uqhamarac ñankha yatiñ churir kokatjja janiw mank'ätati. Uca kokan achunacapjja jan mank'amti, mank'äta ucapachasti chekpachan jiwäta” sasa.\n “Tatitur thaktapjjam jicjjatañjamäquipana, jac'ancquipan jawsapjjam. Khoru jakejj sarnakäwipjja apanucpan, ñankha amtañan jakesti amtañanacapjja apanucpan; Tatitun ucar cuttanjjapjjam, jupasti jumanacatjja qhuyapayasipjjätamwa; Diosasar maqhatjjapjjam, jupasti perdonañataquejj janc'aquiwa.\n Ucampis juparu catokapqui iyawsapcaraqui ucanacarusti munañanïñwa churi Diosan wawanacapa tucupjjañapataqui. Ucanacasti janiw janchit nacit wawanacjamäquiti, ni jaken munañapat nacit wawanacjamäquisa, jan ucasti Diosat nacit wawanacäpjjewa.\n Jichhüruw nayajj uchta alajjpachampiru acapachampiru jumanacat testigöñapataqui; jumanacaru jacañampita jiwañampita ajllisiñamatac churapjjsma; uqhamaraqui bendicionampita, maldicionampita ajllisipjjañamataqui. Ucampis jacaña ajllisipjjam, jumanacampi, wawanacamampi jacapjjañamataqui. Tatitu Diosamarusti munapjjam, ist'apjjaraquim, suma iyawsañampi arcapjjaraquim, jacañajj jupat jutatap laycu, jumanacan walja maranac jacapjjañamataqui, cawquïri oraktï Tatitu Diosajj arupampi arsusin Abrahamaru, Isaacaru, uqhamarac Jacob awquinacamaru churä siscatayna ucanjja.”\n Nayasti israelit jakenaca, sapakat mayniruw uñjapjjsma, luräwinacamarjama. Naya Tatituw ucjja arsta. Ñankha lurañanacamjja mäpita apanucupjjam, uqhamat jan jumanacpacha uca ñankha luräwinacam laycu jiwarascañataqui. Cuna ñankhanactejj naya nayrakatan lurapcta ucanacsti mäpita apanucupjjam, mä machaka chuymani, mä machaka ajayuni tucupjjaraquim. Israel marca, ¿cunatarac jiwascätasti? Janejjay nayajj qhitin jiwañapsa muncstejja. Ñankha luräwinacamatjja jithektjjapjjam, ucapachaquiw jacapjjäta. Naya Tatituw ucjja arsta.


Bolivia: Naciones Unidas-at Mä chiqpach Uphirtat Kuka Tuwat Aptxañatak Utji · Global Voices Aymarata\nJaqukipäw uñt'ayata/apkatata 22 Achuqa phaxsi 2012 21:05 GMT\nAka blog ullart'apxañäni Malagasy, русский, عربي, Español, 日本語, English\nUnxtasïwinakax kuka achuyirinakampin alakip luririnakampin nayrar sartayatänwa, akax 2012 achuq phaxs tunka payan ur saraqataruw phaxsi urux apasïna. Bolivia-n walja markanakan jan anqa markanakan kukax jark'atäxañapatakiw mayipxarakïna.\nPachpankir yatiyirinakax yatiyapxänwa [es] kunatti 40 waranq jaqiw ‘Kuka akhulliñ Urux’ tantachasipxañapäna [Bolivia-n acullicu jan ukax pijcheo ukjam sutimp uñt'atarakiwa].\nPatatuqinkirinakatakix inal mamax mä pachpankir alïkaspas ukjamawa. Ukawjanakan walja patak maranakaw yapuchasiwayi ukat akhullisiwäraki. Akax qullañampitak waxt'äwinakampitakiw apnaqasiraki, ukat mä wali sum ch'amanchirjam uñt'atarakiwa. Chiqans mä nayra saräwiwa, askpachapinix Bolivia inti jalanttuqin kukax mä «Sagrado» laphjam uñt'asi.\nBlog-apan La Paz-ankir Eduardo Bowles, bloger-ux sarakïnwa [es]:\nThere as been endless talk in the last weeks about the travel arrangements of the president, but apart from the announcement that Evo Morales will chew coca in front of everyone in Vienna, will be accompanied by some coca growers, and that he will bring with him some «sacred leaves» grown in Yungas, little is known about the contents of the Bolivian position before the International Narcotics Control Board (INCB). We must remember this is not the first time the Bolivian president will deliver the ritual of acullico [coca-chewing] at the UN, which has not resulted in tangible benefits for the image of coca in the world.\nKuka achuyir irpirinakampin Bolivia irpirimpin amtapax janiw kuka achuyäw walirjam uñjayañtakkïkiti, jan ukax akhulliñamppachatakirakiwa kawkiriti Naciones Unidas, Convención de Estupefacientes-an janiw munatäkanti, ukarux Morales irpirix «mä pantjasïwiw» sasaw sawayaraki.\n2011 mara t'aq phaxsin Bolivia irpirix 1961 UN Convención-at jithiqhtjañ amtawayi. Jilïr irpirin amtataparjamax kuk walirjam uñjatat wasitat qullasuy markasax convención-ar mayachasispa. Blog-ajan 1961 UN Convención uñakipatat qilqt'awayta [es].\nViena-n arsüwipan Morales irpirix arsuwäskakïnwa kunatti janiw kukan jan wal jaqir luratapat ist'askiti (arsüwix podcast-an utji)). Ukampirus, Mario Duran Chuquimia-xa, Alto markan utt'at bloger-ux arsuwa [es]:\nInternet-ar mä America-tuq wiriy jayllïw apkatkasaxa, mä jan uñt'at Twitter apnaqirix @LaMarielle, sänwa [es]:\nUkjamarakiw Twitter-an Santa Cruz-ankir Tuffi Aré (@tuffiare), yatt'ayirix säna [es]:\nAski urukïpana, urun amtañtak kunati Bolivia-n akhulliñax 1961 «Convención-at» jark'atawa.\nAndrés Gómez-ar jaysasaxa, Twitter-an Carlos Salas-ax (@carlos_rs131) qilqt'änwa [es]:\nBlog-post-apan Eduardo Bowles-xa, akjam arunakampiw tukt'ayi [es]:


Jehová Diosan Testigonakaparojja, jilat kullakanakar yatichtʼapjjatapatwa uñtʼasi. Cheqansa, Diosan Reinopat sapürunjam yatiyasipki uka jilat kullakanakarojja, jukʼamp sum yatiyapjjañapatakiw wakichtʼasi (2 Timoteo 4:5).\nPrecursoranakatak Escuela. Precursorjam mä mara irnaqtʼasaw maynejj sojjta urutaki uka escuelar saraspa. Uka escuelajj mä Tantachasiñ Utanwa apasispa. ¿Kuna amtampis uka escuelajj wakichasiwayi? Jehová Diosar jukʼamp jakʼachasipjjañapataki, Diosan arunakap sum yatiyapjjañapataki ukat Diosatak irnaqtʼasipkakiñapatakiw uka escuelajj precursoranakar yanaptʼi.\nDiosan Reinopat Yatiyirinakataki Escuela. Jukʼamp yatiyirinakajj munaski uka cheqanakar sarirjamäpki uka precursoranakar wakichtʼañatakiw uka escuelajj apasi. Pä phajjsitakiw ukar sarapjjaspa. Jupanakajj akham sapjjewa: “Akankasktwa nayajj, nayar khitasita” sasa. Ukhamatwa Jesusat yateqasipjje, jupaw aka Oraqer jutasajj Diosan arunakap sum yatiyäna (Isaías 6:8; Juan 7:29). Yaqha cheqar sarjjasajja, kunatï jakañatak wakiski ukampikiw precursoranakajj jakapjje. Kunaymanin jakasir markanakaw utji, yaqha costumbrenakani, yaqhepajj juntʼu jan ukajj thaya, ukat manqʼanakas mayj mayjarakiwa, ukhampachaw jupanakajj uka markanakar sarapjje. Awisajj yaqha aru parlañwa yateqapjjañaparaki. Ukhamajj uka cheqanakan sum irnaqtʼapjjañapataki ukat Jehová Diosarusa markaparus jukʼamp yanaptʼapjjañapatakiw uka escuelajj precursoranakar yanaptʼi. 23 maranit 65 marankamaw soltero jilat kullakanakasa ukat casarat jilat kullakanakas uka escuelar sarapjjaspa.\nEscuela Bíblica de Galaad de la Watchtower. Hebreo arunjja, Galaad sutejj “qhanañchañatak qala montona” sañwa muni. 1943 maranwa uka escuelajj apasiñ qalltasiwayi, ukhat jichhakamajja, 8.000 jila jilat kullakanakaruw misioneronakjam ‘taqe akapachankir jaqenakaru’ yatiyir sarapjjañapatak khithasiwayi (Hechos 13:47). Nayrïr misioneronakajj Perú markar puripjjäna ukhajja, janiw ni mä tamas utjkänti, jichhajj 1.000 jila tamanakaw utj-jje. Ukat Japón markar puripjjäna ukhajja, jilat kullakanakajj janiw ni tunkarus puripkänti, jichhajj 200.000 jiläjjapjjewa. Galaad escuelar sarapki ukanakajja, phesqa phajjsinwa Diosan Arupat sum yatjjatapjje. Misioneronaka, tamanak tumptʼirinaka, sucursalanakan irnaqtʼapki uka jilat kullakanaka ukat precursores especiales sasin uñtʼatäpki ukanakaw uka escuelar sarapjjaspa. Oraqpachan yatiyaski ukajj nayrar sartaskakiñapataki ukat tamanakar chʼamañchtʼapjjañapatakiw jilat kullakanakarojj Galaad escuelan wakichtʼasi.\n¿Kuna amtampis Precursoranakatak Escuelajj wakichasiwayi?\nDiosan Reinopat Yatiyirinakataki Escuelarojja, ¿khitinakas sarapjjaspa?\nJehová Diosan Qhanañchirinakaparojja, jaqenakar Oraqpachan Bibliat yatichapjjatapatwa uñtʼasi. Ukampisa, ¿kunjam uttʼayatäpjjesa? ¿Kunjamsa taman sarayapjje, ukat yatiyasiskakiñapatakejj kawkitsa qollq apsupjje?\nDiosan Reinopat yatiyirinakaruw wakichtʼasi\nLuräwinakap sum phoqapjjañapatakejja, ¿kunjamsa Diosan markapan utjki uka escuelanakajj jilat kullakanakar yanaptʼawayi?


Brasil Jach'a Taripañ Utankirinakax tata Lulax antutapxit sasin mayiwayki ukxat mayamp aruskipapxani\nLuiz Inacio Lula da Silva, Brasil nayra irpiri (Jamuqa: teleSUR)\nBrasilanx, Jach’a Taripañ Utankirinakax tata Luiz Inacio Lula da Silvax antutapxit sasin mayiwayki ukjxatw mayamp aruskipapxani. Lava Jato jan walt’äwin yatxatirinakan jupa nayra irpirir mutuñ utar jist’antañatak jan walinak lurapkatayna uka yatisitatw ukham aruskipapxarakini.\nJach’a Taripañ Utankirinakax jichhüruw “habeas corpus” ukxat aruskipañ amtawiyapxi. Mä taripiriw (Gilmar Mendes) aruskipasiñapatak taripañ jaytjawiyi, ukat ukham lurapxarakini.\nTata Lularux paniniw jan antutañ munapkataynati, ukhamäkipanw tata Mendesax taripañ jaytjañ amtawiyatayna.\nLava Jato jan walt’äwxat jucha yatxatirinakampir Sergio Moro nayra taripirimpiruw jan wali taripapxatapat juch jaqusipki, jupanakaw aliqat tata Lularux mutuñ utar jist’antapxasmachatayna, jichhax tata Morox Jair Bolsonarompiw Taripäw Uñjir Kamanjam irnaqaskaraki.\nThe Intercept Brasil ukankirinakaw Lava Jato jan walt’äwx janiw wal apnaqawiyapkiti sasin yatiyawiyapxi, tata Lularux ukham jan wal apnaqasaw mutuñ utar jist’antawiyapxi, qullq jan wal apnaqawayktati, imaqasiwaytawa sasakiw mutuyañ amtawiyapxi./RAR


1 Samuel 10 - Holy Bible [Aymara Bible 1997] - (1Sam 10)\nUqhamasti Samuelojj mä keru aceite catusinjja Saúl waynan p'ekepjjaruw warjjatäna, ucat saraqui: —Tatituw jichhürojj Israelan apnakeripat utt'ayastam. Jumaw jichhajj jupanacar apnakäta, uqhamarac uñisirinacapan amparapatsa khespiyaraquïta. Tatitun jumaru yakhachatapat señälasti acäniwa, Israel marcapa apnakañapataqui:\nJichhajj acat sarjjasinsti, Raquelan sepulturap jac'ana pani chachanac jicjjatäta, Selsa sisqui uca chekana, Benjamín tribun orakepana. Jupanacasti kachu asnonacar jicjjatjjatapatwa yatiyapjjätam, awquimasti janiw uca kachu asnonacat llaquiscjjeti jan ucasti, jumanacat llaquisejja, uqhamarac: ‘¿Cuns camachä wawajjata?’ sasaw awquimajj jisct'asisqui sasaw saraquïtam.\nJuc'ampi sarcasinsti, Tabor koka sisqui uca chekar purcäta ucqhasti, quimsa chachanacaraquiw jumar jicjjatir mistunipjjani, jupanacasti Betel marcaruw maqhatasipcaraqui Diosaru yupaychañataqui. Maynïrejja quimsa cabrito irpt'atäniwa, maynïristi quimsa t'ant'a apt'ataraqui, maynïristi mä lip'ichi wayakaru vino apt'ataraquïniwa.\nAruntt'apjjätamwa, ucatsti pä t'ant'a churapjjaraquïtam. Uca t'ant'sti catokaraquim.\nUcjjarusti Diosan orakepa Gabaa sisqui uca chekaruw puriraquïta, uca chekansti mä kawkha filisteo soldadonacaw ucancasqui. Marcaru mantasinsti mä kawkha profetanacampiw jiquisïta, jupanacasti santuariot sarakasinipcani. Jupanac nayrakatsti walja jakenacaw sarascaraquini, salterios, panderos, flautas, uqhamarac arpas uca instrumentonac toct'asisa.\nUcapachaw Tatitun ajayupajj jumjjaru jutani, jupanacampi chicaw profecía arunac parlaraquïtajja, ucatsti yakha jakeruw tucuraquïtajja.\nCunapachatejj take ucanacajj jumampi lurasini ucapachasti, cunas amuyatamatjja walïspa uc luraraquim, Diosaw yanaparaquïtam.\nGilgal sisqui uca chekaru nayrt'araquim, ucanwa nayajj jumampi jiquisï nact'ayata holocaustonaca, sacrificionaca sumancañataqui loktaraquëjja. Ucansti pakallko uruw suyt'äta, nayan puriniñajjcama, cuntejj siscäma uca luraraquïta.\nSaúl waynan, Samuelon ucat sarjjepansti, Diosajj janc'aquiw chuymapa trocäna. Ucürpacharaquiw cuntejj Samuelojj siscatayna take uca unanchanacajj phokhasïna.\nUcatsti cunapachatejj Saúl waynampi uywatapampi Gabaa sisqui uca chekaru puripcäna ucapachasti, uca mä kawkha profetanacaw jicjjatiri mistuni. Ucapachasti Diosan ajayuparaquiw Saúl waynjjarojj jutäna; jupajj uca profetanacjamaraquiw parläna.\nUcampisa take qhitinacatejj nayratpacha Saúl waynaru uñt'apcäna ucanacasti, uqham profetanacjama parliri ist'asinsti, jupanaccamaw jisct'asipjjäna: “¿Cunarac pasi Cis chachan yokaparusti? ¿Saúl waynajj profetäjjaraquicha?” sasa.\nUcat mayni uca chekanquiristi ucjjarojj saraquïnwa: “¿Qhitisa jupanacan awquipajja?” Ucatpï säwejj jutejja: “¿Saúl waynajj mä profetaraquichä?” sasa.\nUqham profetjama parlaña pasatatsti, Saúl waynajj utaparuw purjjäna.\nUcat tiopajj juparu uywatampiru jisct'i: —¿Cawquirus sarapjjta? —sasa. Saúl waynasti saraquïnwa: —Kachu asnonac thakheriw sarapjjta. Ucampisa jan uñstcjjepansti, Samuelor jicjjatiriw sarapjjta —sasa.\nTiopasti ucjjarojj saraquïnwa: —¿Camsapjjaractam Samuelosti? Yatiyapjjetaya —sasa.\nSaúl waynajj tioparojj saraquïnwa: —Khanwa sapjjetu kachu asnonacajj uñstjjatapata —sasa. Ucampisa Saúl waynajj janipuniw cuntejj reyïña toket Samuelojj parlcatayna ucanacjja arsuscänti.\nUcjjarusti Samuelojj take israelitanacaruw jawsaraquïna, Mizpa sisqui uca chekan Tatitur yupaychañataqui.\nUcanwa jupanacar saraquïna: “Israelan Tatitu Diosapajj aqham sänwa: Take israelitanacarusti nayaw Egiptot apsunipjjsma, egiptonquirinacan munañapatwa khespiyanipjjsma, uqhamarac take qhitinacatejj t'akhesiyapcäyätam ucanacan amparanacapatsa.\nUcampis jichhajj jumanacajj Diosamarojj jisc'achapjjtawa, jupaw take jan walt'añanacatsa, llaquisiñanacatsa khespiyanipjjtam, mä rey jumanacar apnakañapataqui mayisasti jumanacajj Diosaruw jisc'achasipctajja. Uca laycu jichhajj Tatitun nayrakataparu uñstapjjam, sapakat tribunacata, uqhamarac jach'a familianacatsa” sasa.\nUcjjarusti Samuelojj saraquïnwa take Israelanquiri tribunacarojja: “Jac'achasinipjjam” sasa. Ucatsti suertejj Benjamín triburuw wact'araquïna.\nUcjjarusti Benjamín triburuw saraquïna: —Jac'achasinipjjam —sasa. Ucatsti suertejj Matri sisqui uca jach'a familiaruraquiw wact'äna, ucatsti suertejj Cis chachan Saúl yokapjjaruraquiw purïna. Ucampisa thaktapjjänwa, janiraquiw jicjjatapcänti.\nUcatwa wasitat Tatituru jisct'apjjäna, Saúl waynajj ucanti jicjjatasi janicha uc yatiñataqui. Tatitusti Saúl waynan ucancascatapjja yatiyänwa, k'epinaca mankhan imantasiscatapa uñacht'ayaraquïna.\nUcat irpsuriw jalapjjäna; cunapachatejj Saúl waynajj take israelitanaca nayrakataru uñstcän ucapachasti take jakenacaw uñcatapjjäna, uqhamarus wali jach'a tansaraquïnwa. Janiw qhitis juparojj jilaquipcänti callachinacapatjja.\nSamuelosti take jakenacaruw jisct'araqui: —¿Jichhajj cawquïrirutejj Tatitojj reyit ajllqui ucarojj uñcatjjapjjtati? ¡Janiw mayni israelitas jupjamajj utjquiti! —sasa. Ucjjarusti jakenacajj: —¡Jallalla rey! —sasaw art'apjjaraquïna.\nUcjjarusti Samuelojj marcarojj cuna leyinacatejj reino toket utjcani ucanacwa yatiyäna, uca leyinacjja mä libroruw kellksüna, uca librosti Tatitun santuariopan imatäjjaraquïnwa. Ucatsti Samuelojj take jakenacarojj utanacaparuw qhitanucjjäna.\nSaúl waynas Gabaa sisqui uca utaparuw cuttjjaraquïna, Diosasti mä kawkha wali ch'amani chachanacaruw, chuymanacap onjjtayaraquïna Saúl waynampi chic sarapjjañapataqui.\nUcampisa utjaraquïnwa jan wali parliri jakenacajja, aqham sasaw sapjjaraquïna: “¿Acat khespiyistaspasti?” sasa. Ucat jisc'achapjjaraquïnwa, janiraquiw cunjämatejj mä reyir suma uñjañajj waquisqui uqhamar uñjapcänti; ucampisa Saúl waynajj jan uñjiriw tucuraquïna.


Aymara, Dramas: Piece 147 – Diosataquejj janiw cunas ch’amaquiti 2 | Waters of Life for Children\nHome -- Aymara -- Perform a PLAY -- 147 (Nothing is too hard for God 2)\n147. Diosataquejj janiw cunas ch’amaquiti 2\n¡Janiw uqhamäcaspati! ¡Janipiniw uqhamäcaspati! Uc Abrahamajj amuypachäna.\n¿Cunata? Jupajj chuymanïjjänwa, wali chuymani uqhamarac Sara esposapajja. Jayawa Diosajja satayna wawanïyätaw. Ucampisa 89 maranïña uqhamarac 99 marani awquiña, ucajj chekpachapiniw jan uqhamacaspati. ¿Diosajj jupat armaspachänti?\nAbrahamajj mantañ utapan kont’atäscänwa. Chica urünwa uqhamarac wali junt’u. Quimsa visitanacaw purinitayna. Abrahamajj jupanacan nayrakatapanjja alt’ataynawa respetompi. ¿Diosajj jupanac toke jutatapjja amuyaspachänti?\nAbraham: “Tatay, jan lak sarjjapjjamti. Acar samart’apjjam. Um aptanï cayunacam jarekasipjjañamataqui. Chiwir kont’asipjjam. Cun mankañataqui waquicht’anï.”\nHombre: “Waliquiw, cunjamtejj jisctajja uqham luram.”\nAbrahamajj thoktasitaynawa. Sarajj t’ant lürtatayna. Uywatajj waca kall jiwayatayna ucat Abrahamajj wali suma mank utjcänjja tict’at lechempi uqhamarac chhuyu lechempi kalltasina loktäna.\nHombre: “¿Cawcanquis Sara esposamajj?”\nAbraham: “Qhaya, utana.”\nHombre: “Chek sïsma: Acat mä mararojja, Sarajj mä wawanïniwa.”\nSarajj larusïnwa. Isch’uquiscataynawa. “Janiw uqhamäcaspati”, uc amuyatayna, “nayajj taycäjjstjjay”.\nHombre: “¿Cunats Sarajj larusi: Janipiniw aca edadarojj wawanïjjeristi, sasina? ¿Diosatakejj jan uqhamañapajj utjiti? Acat mä mararojja Sarajj wawanïniwa.”\n¿Diosataquejj cunas jan lurasiñajj utjiti? 10 cutit juc’ampiw Diosajj Abrahamarojj mä wawanïyätaw sasina. Mä cutejja walisum uca pachpa arsutayna.\nVoz de Dios: “Abraham, alajj uñtam ucata warawaranac jact’am. Ucja wawanac churäma.”\nAbrahamajj janiw jact’añ puedcataynati, ucampis Diosaruw confiyatayna. Millon warawaranacajj uñacht’ayänwa: Diosajj juc’am jach’awa. ¿Cuna jan lurasiñajj Diosatac utjaspati? ¡Janipiniwa!\nAmuyt’am, Abrahamajj 100 maranïjjänwa awquïjjän ucjajja Uqhamarac Sarasti mä c’uchi taycäjjänwa cunapachatejj 90 maranïjjän ucja.\n(Wawan larusitapa) Wawaparojj, qhitirutejj jaya suyapjjataynajja, Isaac sutichapjjäna.\nDiosatakejj janiw cunas ch’amäquiti. Jupajja cuntejj amuyctajj ucat sipansa juc’amp jach’awa. Warawaranac jact’añ yabt’am, ucat amuyasïta.\nUñstirinaca: Parliri, Abraham, hombre, voz de Dios\nPage last modified on October 08, 2018, at 02:21 PM | powered by PmWiki (pmwiki-2.2.140)


Jaqukipäw uñt'ayata/apkatata 25 Jallu qallta phaxsi 2011 4:09 GMT\nElizabeth Rivera kullakax aka maranw Global Voices ukar purt'ani, ukhatx Global Voices españolataki, inglesatakix sapakutiw mä arut yaqha aruru jaqukipt'wayi, ukatax GlobalVoices españolataki, Global Voices Online ukatakis kipka qilqawinakapx qilqt'arakiwa. Jupatak mä qawqha jiskt'anakaw utji.\nPrimavera Árabe ukan yuritatawa, Twitter ukaruw cuentax jist'arta. Awatir jaqinakaruw arkta, jisnawa @JustAmira. Twitbon ukaw wal p'arxtayitu, ukatwa Global Voices ukar purta. Ukatx jank'akiw uka sitio ukan qilqatanak ullarta; ukatsti link ukan mä arut yaqha arur jaqukipañ yanapirinak munask uk uñjta ukat jista: «akatat nayaxa». Ukürpachaw chikanchasta. Jichhax janiw aru jaqukiprikikti, jan ukasti qilqawinak qilqt'xta. Wali kusisitatwa, akan chikanchasitajatxa, juk'amp chikancht'asiñ amtanitwa. Wali askinakw yatiqawayta, ukhamarak yaqha jaqinakarus uñt'awayta.\n2011n yatiqirinakan sartasipxatapaxa payïr chiqawa»revolución pingüina sata» 2006n maratpacha. Nayan amuyatajatakix ukan sartasirinakax jilïr ipirinakapachawa. Yatichäwix kawkirit sipans askiwa. Janiw jach'a yatiqañ utanakan jan walt'awipakikiti.


Bahrein: Mä Warmiw Unxtäsi · Global Voices Aymarata\nJaqukipäw uñt'ayata/apkatata 28 Qasäwi phaxsi 2012 21:20 GMT\nAka blog ullart'apxañäni Malagasy, Français, Magyar, Português, বাংলা, Ελληνικά, اردو, Deutsch, 한국어, русский, Español, македонски, عربي, English\nQasäw phaxs pä tunk ur saraqataruw Manama, Bahraini markan anqan Harbor Finaciero-n pasïr jamuqan Zainab Alkhawaja-x sapak unxtaskiriw uñjasi. Tatapaxa, Abdulhadi Alkhawaja-x jaqin munäwinakapat arxatiriwa khithiti 2011 maran qasäw phaxs llätunk ur saraqataruw katuntatäna, ukat pä phaxsxaruxa, , yaqha jan munirinakamp chik jist’antatänwa. 2012 maran anat phaxs kimsaqalq ur saraqatat jaqimp munayasiñtakiw jupax jan manq’añar mantawayi, ukat jichhakiw Internet apnaqirinakax aka uraqpachan jan waltäwipat llakisiñ arsupxäna.\nZainab-a, khithiti @angryarabiya-jam arsuxa, wasürut katuntatawayatawa. Maryam Alkhawaya kullakapax yatiyiwa kunati fiscalía-r jupax janiw saran munkiti. Wakisiw qhananchaña kunati janiw jichhax Zainab-ax katuntatäkarakis sapakis jan manq’añarus mantkarakiti.\nJichhas nayax jiskt’asiskaktwa kunjams jupax wali qamasanïpacha, ukampins janiw kunas jiskt’ajar Twitter bio-pan qilqt’atapjam jayskaspati:


Hebreos 2 | Online Bible | New World Translation\nIstʼktan ukanakat jukʼamp sum amuykipañaw wakisi (1-4)\nTaqe kunaw Jesusar katuyata (5-9)\nJesusampi jilanakapampi (10-18)\nSalvacionar Jachʼa Irpiri (10)\nKhuyaptʼayasir jachʼa jilïr sacerdote (17)\n2 Ukatpï kunanaktï jiwasajj istʼktan ukanakat jukʼamp sum amuykiptʼañajj wakisejja, ukhamat janipun saranukuñasataki. 2 Niyakejjay angelanak taypi arsut arunakajj wali confiykañächejja, juchachasirinakasa jan istʼasirinakasa cheqaparjam castigo katoqapjjchïnjja, 3 ¿kunjamarak uka jachʼa salvacionar jan yäqatas laykojj salvasiñänisti? Tatitusaw* uka jachʼa salvacionat parlañ qalltäna, ukatjja khitinakatï jupar istʼapkäna ukanakarakiw uka toqenakat parlapjjestäna. 4 Ukañkamasti Diosajj señalanakampi, musparkañanakampi, kunayman milagronakampiw qhanañchäna, servirinakaparojj espíritu santo* churasaw munañaparjam qhanañcharakïna. 5 Nanakajj parlapkta uka oraqjja, mä arunjja jutkani uka oraqjja, janiw Diosajj angelanakar katuykiti. 6 Mä cheqanjja mä testigojj akham sänwa: “¿Kunarak jaqesti jupat amtasiñamatakisti, jan ukajj kunarak jaqen yoqapasti jupar sum uñjañamatakisti? 7 Angelanakat sipansa juparojj mä jukʼa minusaruw tukuytajja, ukjjarusti juparojj kʼajkiriruw tukuytajja, jachʼañcharaktajja, juparojj taqe luratanakamjjaruw uttʼaytajja, 8 taqe kunwa jupar katuyaraktajja” sasa. Ukhamajj Yoqapan kayunakapar taqe kun katuykäna ukhajja, Diosajj janiw kunsa jupar jan katuyasajj jaytkänti. Taqe kunanaktï jupar katuykäna ukanakjja janïraw jichhajj uñjktanti. 9 Ukampis Jesusarojj uñjtanwa, jupajj angelanakat sipansa mä jukʼa minusar tukuyatänwa. Jichhajj jiwañan tʼaqesitapatjja, jupajj kʼajkirir tukuyatäjjewa, jachʼañchatäjjarakiwa. Jupajj Diosan wali khuyapayasiñapatwa* taqe jaqenak laykojj jiwayat uñjasïna. 10 Taqe kunas Diosar jachʼañchañatakiw utji, jupa taypirakiw taqe kunas utji. Walja wawanakapar jachʼañchañatakejja, salvacionar Jachʼa Irpirïki ukan tʼaqesiñapaw Diosatakejj wakisïna, ukhamat jupanakar salvañatakejj wakichtʼatäñapataki. 11 Jesusasa khitinakarutï jupajj santor tukuyki ukanakasa mä pachpa awkinikïpjjewa, ukatwa jupajj jupanakar “jilanaka” sañjja jan phenqʼaskiti. 12 Jupajj siwa: “Jilanakajaruw nayajj sutimat yatiyäjja, cantonakampiw congregación taypin jachʼañchäma” sasa. 13 Ukatjja sarakiwa: “Juparuw nayajj confiyasëjja” sasa. Mayamp saskakiwa: “Jehová* Diosajj katuykitu uka wawanakamp chikaw nayajj akankaskta” sasa. 14 Ukhamajj niyakejjay “wawanakajj” jañchi cuerponïpjjchejja,* jupajj jañchi cuerponirakïnwa, ukhamat jiwäwipampejja khititï maynirojj jiwañar purtʼasiykaspa ukar tʼunjañataki, mä arunjja Diablor* tʼunjañataki, 15 ukhamarak taqe khitinakatejj jiwañaru ajjsarapjjatap* laykojj taqpach jakäwipan esclavor uñtat jakasipki ukanakar salvañataki. 16 Jupajj janiw angelanakar yanapkiti, jan ukasti Abrahanan wawanakaparuw yanaptʼaski. 17 Ukhamasti jupajj taqe kunanwa “jilanakapjamäna”, ukhamat Diosar serviñatakejj khuyaptʼayasiri,* suma phoqeri, mä jachʼa jilïr sacerdotëñataki, ukhamat jaqenakan juchanakap layku mä wakiskir sacrificio loqtasajja, jaqenakar Diosamp sumankthapiyañataki. 18 Niyakejjay jupajj yantʼat uñjasisajj tʼaqeschïnjja, yantʼan uñjasirinakarojj yanaptʼarakispawa.\n^ Variante: “khariptʼayasitapatwa”.\n^ Griego arunjja, “wilani jañchini ukhamäpjjchejja”.\n^ Variante: “jiwtayasipjjatap”.\n^ Variante: “khariptʼayasiri”.


Mä viuda warmin wawaparuw Jesusajj Naín markan jaktayäna | Jesusan sarnaqatapa\nMä viuda warmin wawaparuw Jesusajj jaktayäna\nNAÍN MARKANWA JESUSAJJ MÄ JIWATAR JAKTAYÄNA\nEjerciton oficialapan esclavopar kʼumaraptayasajja, Jesusajj Naín markaruw saräna, uka markajj Capernaúm markat 32 kilometronak aynach toqer sarañankänwa. Jesusamp chikajj discipulonakampi, walja jaqenakampiw sarapjjäna. Naín markar puriñampejjapjjäna ukhajj niyaw jaypʼuntaskäna. Ukanwa walja judionakar mä jiwatar kallasipkir uñjapjjäna. Uka judionakajja, mä jiwat waynaruw uka markat anqäjjar imantañatak kallasipkäna.\nMayninakat sipansa, uka jiwat waynan mamapaw jukʼamp jachaskäna. Uka warmisti viudänwa, jichhajj wawapaw jiwjjarakïna. Esposopajj jiwjjäna ukhajj mä sapa wawanikiw qheparäna. Ukhamasti yoqapajj wali munatäpachänwa, ‘jupaw nayar uñjasiskitani yanapaskitani’ sasaw sarakpachäna. Ukampis jichhajj munat wawapajj jiwatäjjänwa. ¿Khitis uka warmirojj jichhajj uñjani yanaptʼarakini?\nJesusajj uka warmir uñjasajja, wal jupat sinttʼasïna, chuymaps chʼalljjtayasïnwa. Ukatwa munasiñampi ukhamarak qhana arunakampi uka warmirojj akham säna: “Jan jachjjamti” sasa. Ukatjja, Jesusajj jakʼachasisaw jiwatanak apañ camillar llamktʼäna (Lucas 7:13, 14). Jesusajj kuntï lurkäna uk uñjasajja, jaqenakajj sarkasin saytʼapjjänwa. Waljanirakiw akham sasin jisktʼasipjjäna: ‘¿Kunatsa ukham sispacha, kuns lurpachäni?’ sasa.\nJichhajja Jesusampi chika sarir jaqenakat parltʼarakiñäni. Jupanakajja Jesusarojj milagronak lurasin jaqenakar waliptayir uñjapjjänwa, ukampis janjamakiw mä jiwatar jaktayir jichhakam uñjapkänti. Walja maranak nayrajj jiwat jaqenakat mä qhawqhanir jaktayaschïnsa, ¿Jesusajj jiwatanakar jaktayaspänti? (1 Reyes 17:17-23; 2 Reyes 4:32-37). Jesusajj akham sasaw säna: “Wayna, nayaw sissma, sartam” sasa (Lucas 7:14). Jiwatajj qonthapisaw parlañ qalltäna, taykapajj uk uñjasajj wal musparäna, kusisirakïnwa. Jesusajj juparuw wawap katuyjjäna, jichhajj taykapajj janiw sapakëjjänti.\nJaqenakajj waynajj jakaskatap uñjapjjäna ukhajja, jakañ churir Jehová Diosaruw jachʼañchapjjäna, akham sasa: “Mä jachʼa profetaruw Diosajj jiwas taypin saytʼayi” sasa. Kuntï Jesusajj lurkäna uk uñjasajj akham sapjjarakïnwa: “[Diosajj] markapatsa amtasirakiwa” sasa (Lucas 7:16). Uka milagrotjja, taqe uka jakʼankir markanakanwa yatisïna. Jesusajj jakkäna uka Nazaret markansa yatisirakpachänwa, uka markajj Naín markat 10 kilometronak sarañankakïnwa. Aynachankir Judea toqensa ukhamarakiw uka milagrot yatipjjäna.\nBautisir Juanajj carcelankaskänwa, Jesusan luratanakapat wal yatiñ munarakïna. Juanarojj discipulonakapaw Jesusan milagronakapat yatiyapjjäna. ¿Uk yatisajj kamspachänsa?\nJesusajj Naín markar niya puriñampejjäna ukhajja, ¿kunsa uñjäna?\nViuda warmir uñjäna ukhajja, ¿kunjamsa Jesusajj jikjjatasïna, ukat kunsa luräna?\nJesusan milagrop uñjasajja, ¿kunsa jaqenakajj lurapjjäna?


Cunapachatejj maynejj cuna jan wal lurañataquis yant'ata uñjaschi ucajja, janiw amuyañapäquiti Diosas yant'caspa uqhamjja. Diosasti janiw cuna jan walimpis yant'quiti, ni qhitirus yant'ar puriycaraquiti. Ucampis cunapachatejj maynejj uca jan wali amtatanacapampi atipjayasisquejja, ucqhaw tentacionarojj purejja. Uca jan wali amtäwinacatwa juchajj sarti, ucatsti cunapachatejj uca juchajj jach'äjje ucqhajja, jiwañaquiw purinjjaraqui. Munat jilatanaca, jan pantjasipjjamti. Take cunatejj asquïqui uqhamarac chekäqui ucajj alajjpachatwa juti, qhititejj alajjpach khananac lurqui uca Diosawa churistu. Diosajj pachpaquipunïsquiwa, janiraquiw jupanjja sarir ch'iwir uñtatas utjquiti. Jacañwa churistu cheka arunacap toke, uqhamata jiwasajj nayräwiri achunacjamäñasataqui, cuntï jupajj lurqui ucanjja. Jupasti uqhamäñasracwa muni.\nFariseonacasti Jesusan ucar jutasinjja jupampiw ch'ajjwapjjäna. Jesusar yant'añataquisti alajjpachat mä unañcha uñacht'ayañapataquiw mayipjjaraquïna.\n Uca warmi laycu jan maysaru amuyunacam saranucuyamti; jan jupan khepap saras chhakamti. Jupasti waljaninacaruw jiwañar puriyi, ¡jiwayatanacapasti waljaniraquiwa!\n ¿Cawquitsa juti jumanac taypin jan walt'añanacajja, uqhamarac guerranacasa? Jan wali amtatanacamajj chuymanacaman nuwasisqui, ucatwa juti. Jumanacajj cunsa jicjjatañpun munapjjtajja, jan jicjjatirjamäsinsti jiwayapjjtawa. Cunatsa envidiasipjjapuntawa, jan jicjjatirjamäsinsti ch'ajjwañanacaru, nuwasiñanacaruraquiw uscusipjjtajja. Janiw cuntejj munapcta ucjja jicjjatapctati Diosat jan mayipjjatam laycu. Mayipcta ucas janiw catokapctati jan wali mayipjjatam laycu. Jumanacan munañanacaman tucjañataquiquiw mayipjjtajja. ¡Jan Diosa chuyma jakenaca! ¿Janit jumanacajj yatipcta acapachampi sumancañajj Diosampi jan walincañätapjja? Qhititejj aca pachampi sumancañ munqui ucajj Diosan uñisiripawa.\nUca ususti nayataquejj mä yant'änwa, ucampis janiw uca laycuti jumanacajj nayarojj apanucupquista, janiraquiw jisc'achapcaraquistasa. Antisas, Diosan angelapäquiristsa uqhamwa catokapjjesta, pachpa Jesucristöquiristsa uqhama.


Global Voices Aymarata » Video Waruqatanaka: Willkakuti Urun K’uchirt’äwinaka · Global Voices Aymarata » Print\nJaqukipäw uñt'ayata/apkatata 30 Mara t'aqa phaxsi 2011 20:53 GMT 1\t · Qillqiri Juliana Rincón Parra Jaqukipiri Ruben Hilari\nCategoria-naka: Europa Central y del Este, Europa Occidental, Latin America, Chile, Perú, Polonia, Rusia, Spain, United Kingdom, Arte y Cultura, Citizen Media, Ethnicity & Race, History, Juventud, Musica, Religión\nWali kunayman panqaranakampi, qhananakampi, thuqt’awinakampi ukjamawa uraqpachan Willkakuti machaq marx amtawayapxatayna.\nAkjamatwa uraqpachanxa amtawayapxatayna: Stonehenge willkakuti, San Juan sast sutini khaysa España tuqina, Inti Raymi Peru tuqina, tripantu sutimpi Chile tuqina, Kupala uru Russia tuqina, willkakut aruma Polonia tuqina, ukjamaraki willkakuti Tiwanaku-Bolivia jach’a suyu markana.\nAka Stonehenge ukax aka Inglaterra tuqinkiwa, walja walja jaqipuniwa mä muruq’u qalar muytataw wali jaya urukisa uk katuqawayapxatayna, ukjaarus ch’urawis ch’urawt’anikirakitaynawa. Kunjamtixa a3HeadedMonkey , who uploaded this video  may laruñxam sutiñchasina: ” Wali Jayan Willkakuti wali Askimpi.”\nIn Coruña , España tuqina, kusist’ayir ninaninanaka, machañanaka, uñacht’awinakaw utjatayna San Juan sat phunchäwi . Wali jayan uñt’atarakitaynawa waynanaka jisk’alalanakax walrak kusist’apxatayna, ukjamaraki askikipanaya sasaw maynit maynikam jallallt’asipxatayna. It is traditional for teens and children to jump over the bonfires an allotted number of times for good luck: Jichha marasti janirakiw walt’aykataynati aka pá jaqin jiwawipa , maynix uka ninaninanak phallaykasaw katjayasitayna.\nKhaya Qusqu (Cuzco) Sacsaywaman quri kanchanwa walipuni kusist’apxatayna, akjamsti sapa mararakiw uñcht’ayapxarakiritayna Inti Raymi sat wakicht’äwi , aka phunchawisti inkanakan machaq maraparakiwa. Khaya maranakatpachsa ukjam sarawimpipuniw jutawayapxatayna. Maysatsti iglesia Catolica, español q’ara jaqinakax tukjañrak munawayapxatayna. Khaya 1944 maranwa sumpach amthapiwayxapxatayna, aka Inka Garcilaso de la Vega jupan qillqataparxama.\nAka YouTube tuqinkiristi gzoraca  uka jilach jan ukasti kullakachi, jupaw walja video jamuqatanakxa apkatt’awayarakitayana. Uñxatt’apxamaya taqi uka phunchawinakxa. Jilata Inka purinïwi  ukatsti Qullan purinïwipa , munatapan purinïwipa.\nWe Tripantu [es]  Akasti Mapuchi sat jilanakan willkakuti phunchawiparakiwa, machaq mar katuqkasina. Akasti next video  kunamtix khaya Chili markanxa jisk’alalanakax phunchachawayapki uka uñacht’ayaraki:\nAkjamrakwa khaysa Maloyaroslavets- Russia tuqinxa willkakutxa katuqawayapxatayna Ivan Kupala . warawinakax jakaskiwa , ukjamaraki jisk’a imill wawanakas walrak panqaranakampis p’iqinakaparux k’achacht’asiwayapxatayna, ukjamat wali k’uchirt’asina:\nUkapachparakikiw Polonia tuqinsa k’uchirt’awayapxatayna, kawkintixa walja walja qhana muruq’unakpunwa wayrar antutjawayapxatayna. Aka muspkay  video jamuqaw juk’amp parlistu (aka tuqi Neatorama ):\nQhipqhiparusti khaysa Tiwanaku-Bolivia jach’a suyu marakansti uka pachparakikiw walpun Willkakuti urux k’uchirt’awayapxatayna, aka 5519 mara katuqkasina.\nUkjamarakiw khaysa Patacamaya tuqinsa katuqt'awayapxatayna:\nJumasti markaman Willkakut urunxa k’uchirt’ati? Yatt’ayanipxamaya!!!\nURL to article: https://aym.globalvoices.org/2011/06/2166\n San Juan sat phunchäwi : http://en.wikipedia.org/wiki/Bonfires_of_Saint_John\n pá jaqin jiwawipa: http://www.elpais.com/articulo/espana/muertos/celebraciones/San/Juan/Coruna/elpepuesp/20110624elpepunac_1/Tes\n Inti Raymi sat wakicht’äwi : http://en.wikipedia.org/wiki/Inti_Raymi\n Jilata Inka purinïwi: http://youtu.be/w-WG2unWc50\n Qullan purinïwipa: http://youtu.be/RpdMQpGKwXA\n warawinakax jakaskiwa: http://youtu.be/nfcR8E-xhtI\n muspkay : http://youtu.be/1V5ifmQ6TOU


Mä cubankir kullakax Donald Trump juparuw qillqat apayi · Global Voices Aymarata\nJaqukipäw uñt'ayata/apkatata 21 Mara t'aqa phaxsi 2017 0:14 GMT\nAka blog ullart'apxañäni English, Italiano, Français, Ελληνικά, Español\n«La Habana». Flickr ukan Pedro Szekely jamuqapawa. licencia CC 2.0 license ukamp apnqatawa.\nTrump jilïr irpirix 16 uru saraqat mara t’aqa phaxsit kamachinak apsuwayk ukax musparkañawa. Florida uksa thiyatx “Viva Cuba Libre” sasinw arnaqasipxi, jan ukax congresista jupax kawkhatï awikipax juttkïs uk jan kallinakapan sarnaqasin uñt’añ muni, mayni ongresistax “libertad” aru ñakaw arsuski. Ururüru urux kamachinak arsuwayk ukax Cubano Jilïr irpiritakix janiw yäqañakanti, cubano markachirinakamp yäqañanwa. Nayampix yäqañanwa.\nEstadunidenses markachirinakatakix sapak ch’usasiñax tukusiwa. Khitirus ukax jan walt’aykixa? Nayrïri: markaman markachirnakaparu; Carta de Derechos Humanos) ukarus jisk’aptayiwa. Payïri, markapan jilïr irpiripataki. «Kuna kast marka jiltayaws markaman jaqinakapan tunka mayan waranq waranq jaqin isla markar ch’usasiwipax utjayaspa, Castro apellido-n jilïr irpirirux qullqiniptayaspa? Saratoga qurpasañin utan mayni jilïr irpirt pichaskir uñjtati, La Habana uksan manq’añ utanakapan manq’ luqtaskiri, estadunidenses uksat manq’anak alañ munapktä uka yapuchaskirt uñjta? Plaza de la Catedral uksan Raúl Castro jupar souvenirs aljaskirt uñjta? José Ramón Machado Ventura jupar qhara pachar puriñatak k’añaskur sarxataskirt uñjta? Ramiro Valdés jupan utap Airbnb ukan qillqantat uñjtati? Miguel Díaz Canel jupar Kentucky markachirir aeropuerto internacional José Martí k’añaskupat apaskir apasinkir uñjtati? Lázara Mercedes López Acea terminal 3 ukan wañunakapt q’umachaski? Jaysawimarux jallällt’awa. Janiwa. Janiw estadunidense-nkirinakak isla uksan turismupat qullqichasipkiti. Marka irpir uksarux jilaw manti, jumakiw irpirjamax yataxa: camarera, yapuchiri, k’añask apnaqiri, wañunak q’umachki ukax juk’akw katuqpacha…


2 Corintios 13 | Online Bible | New World Translation\nPablojj tukuyañatakejj amuytʼayiwa, ewjjtʼarakiwa (1-14)\n“Cristianjamat jakasipkta janicha ukjja amuykiptʼasisipkakim” (5)\nAmuyunakamjja cheqañchasisipkakim; mä amtaki jakasipjjam (11)\n13 Kimsa kutiw akampejj jumanakan ukar jutañatakejj wakichasjjta. Qellqatanjj akham siwa: “Paya jan ukajj kimsa testigonakan qhanañchatap istʼasinwa taqe kunas qhanstañapa”. 2 Janis jichhajj jumanakamp chikäkstjja, payïr kutis jumanakamp chikäkirista ukham amuyasta. Nayasti juchachasipkäna ukanakarusa ukhamaraki taqenirusa janïräkipanwa ewjjtʼanipjjsma: nayatï jutäjja, janiw khitis cheqañchäwi katoqañat salvaskaniti, 3 ukhamatwa Cristojj naya taypi parlaskatapjja qhan uñachtʼayapjjäma. Jupajj janiw jumanak taypinjja jan chʼamanïkiti, jan ukasti wali chʼamaniwa. 4 Cheqansa jan chʼamanïkäna ukhaw juparojj lawar chʼakkatas* jiwayapjjäna, ukampis Diosan chʼamap utjatapatwa jupajj jakaski. Nanakajj jupjamarakiw jan chʼamani uñjasipjjta, ukampis Diosan chʼamap utjatapatwa jupamp chikajj jakapjjarakëjja, uka chʼamarakiw jumanakampïski. 5 Jumanakajj cristianjamat jakasipkta janicha ukjja amuykiptʼasisipkakim, kunjam jaqëpjjtasa uksa uñakiptʼasisipkakim. Jan ukajj ¿janich Jesucristojj jumanakamp mayakïtap amuyapkta? Diosamp jan suma jaqet uñjatäpkasma ukhakiw Cristojj jumanakamp jan mayakïkaspati. 6 Nanakajj Diosamp suma jaqet uñjatäpjjtwa, uk yatipjjañamwa nayajj munta. 7 Nanakajj Diosatwa mayirapipjjsma, ukhamat jumanakajj kuna jan walsa jan lurapjjañamataki. Ukampis janiw yaqhanakampi suma jaqet uñjayasiñ laykojj uk lurapkti, jan ukasti kunatï walïki uk lurapjjañamatakiw oración lurarapipjjsma, janis jaqenakajj sum uñjapkitpan ukhasa. 8 Kunatï cheqäki uka contrajj janiw kunsa lurapkiristti, jan ukasti kunatï cheqäki uka laykukiw kuns lurapjjeristjja. 9 Kunapachatï nanakajj aynachtʼatäpkta, jumanakas chʼamanïpkarakta ukhajja, nanakajj wal kusisipjjta. Diosatwa mayirapipjjaraksma, ukhamat jumanakan amuyunakamajj cheqañchatäñapataki. 10 Ukatwa nayajj jan jumanakamp chikäkasajj akanak qellqanta, ukhamat jutasajj jan jumanakar jan sinttʼasis cheqañchañajataki. Tatitojj janiw jumanakar aynachtʼayañatakejj jilïrjam uttʼaykituti, jan ukasti jumanakar chʼamañchtʼañatakiw uttʼayitu. 11 Ukhamajj jilatanaka, kusisitäsipkakim, amuyunakamsa cheqañchasisipkakim, chuymachäwi arunaksa katoqtʼasisipkakim, mä amtanikïñatakisa sumaki jakasiñatakisa chʼamachasisipkakim. Ukhamatwa wali munasiri, sumankañ churiri Diosajj jumanakampïni. 12 Maynit maynikam jampʼattʼasis* aruntasipjjam. 13 Taqpach santo jilatanakaw aruntanakap apayanipjjtam. 14 Tatit Jesucriston wali khuyapayasiñapasa,* Diosan munasiñapasa, Diosajj churapktam uka espíritu santosa* taqe jumanakampïpan.\n^ Variante: “kʼutkatas”.


Números 3 QA97 - Cunapachatejj Tatitojj Moisesaru Sinaí - Bible Search\n1Cunapachatejj Tatitojj Moisesaru Sinaí kolluna parlcän ucapachajj Aaronampina, Moisesampina wawanacapajj acanacänwa: 2Aarón chachan wawanacapajj acanacänwa: Nadabasti jilïri wawapänwa, ucjjarusti Abiú, Eleazar, Itamar ucanaca. 3Uca pusinpacharaquiw wawanacapajj Tatitur sirviñataqui sacerdotet loktatäpjjäna utt'ayatäpjjaraquïna, 4ucampis Nadab uqhamarac Abiú chachanacajj Tatitu nayräjjanwa jiwapjjäna, jupanacan mä jan uñt'ata nina Sinaí kollun loktapjjatap laycu. Jupanac paninisti janiraquiw wawanïpcänti, ucatwa Eleazar uqhamarac Itamar chachanacajj sacerdotet sarnakapjjäna, Aarón awquipan uñjata.\n5Tatitusti Moisesarojj sänwa:\n6“Leví tribun jakenacaparu jawsayam, jupanacan Aarón sacerdoten ewjjanacapa ist'apjjañapataqui, ucat uqhamarjam sirvipjjañapataqui. 7Jupanacasti Aaronampiru, take marcaruwa sirvipjjani Tatitumpi Jiquisiñ Carpäquis uca nayräjjana, uqhamarac kollana chekan sirviñataquis utt'ayatäpjjani. 8Uqhamaraquiw imapjjani Tatitumpi Jiquisiñ Carpan take yänacapsa, ucatsti take israelitanacar kollan chekan sirviñatac uchatäpjjaraquiniwa. 9Ucatsti levitanacarojj maynïri israelitanacatjja yakhachapjjaraquim, jupanacan Aaronampiru, wawanacapampiruqui sirvipjjañapataqui, 10sacerdocio lurañanacsti Aaronan wawanacapan amparaparu jaytaraquim. Maynitejj jan cunäcasina sacerdotet sarnakani ucajj juchañchasin jiwayatäniwa.”\n11Tatitojj Moisesarojj sascaquïnwa:\n12“Take israelitanac taypitjja, levitanacaruw ajllista, sapa familian jilïri wawapat sipansa. Jupanacasti nayancapjjewa. 13Take jilïri wawanacasti nayanquiwa. Cunapachatejj nayajj egipcionacan jilïri wawanacap jiwarayayäta ucqhajj, take israelitanacan jilïri wawanacaparuw nayajj nayatac yakhachasiyäta, uqhamarac uywanacapan nayrïri wawachat kallunacapsa. Uqhamasti nayancjjewa. Nayätwa Tatitojja.”\nLevitanacat censo aptasitapa\n14Tatitojj Moisesarojj Sinaí wasara kollunjja sänwa: 15“Levitanacar jacthapim jisc'a familiatjama jach'a familiatjama, ucatsti kellkantam take yokall wawanacaru, mä phajjsinit amstaru.” 16Moisesasti takpach levitanacaruw jact'äna, cunjämatejj Tatitojj juparu siscatayna uqhama.\n17Leví chachan wawanacapasti Gersón, Coat, Merari ucanacänwa.\n18Gersón chachan wawanacapasti, jach'a familiatjamajj acanacänwa: Libni, Simei ucanaca.\n19Coat chachan wawanacapasti jach'a familiatjamajj acanacaraqui: Amram, Izhar, Hebrón, Uziel ucanaca.\n20Merari chachan wawanacapajj jach'a familiatjamajj acanacänwa: Mahli, Musi ucanaca. Take acanacaw Leví chachan jach'a familianacapänjja, jisc'a familianacarjamajja.\n21Libni, uqhamarac Simei chachanacan jach'a familianacapajj Gersón chachan jach'a familianacaparaquïnwa. 22Take yokall wawanaca mä phajjsinit amstaru kellkantatanacajj pakallko waranka pheska patacani wawanacänwa. 23Gersón chachan jach'a familianacapajj Tatitumpi Jiquisiñ Carpa khepäjjap inti jalanta tokeruw puripjjäna. 24Gersón chachan wawanacapan familiapana jilïri jakepajj Eliasaf chachänwa, Lael chachan wawapa. 25Jupanacasti Tatitumpi Jiquisiñ Carpanjja kollan lugar uñjañataqui uchatäpjjänwa, uqhamarac carpata lip'ichimpi janjjatatäquis ucanacata, cortina utjqui carpa mantañan ucanacat cuna. 26Uqhamarac cortina pation utjqui ucata, patior mantañansa cortinajj utjqui ucata, cawquïritejj kollan chekana altararu muyuntqui ucanacata, uqhamaraqui cawquïri cuerdanacatï uchatäqui ucanacampita.\n27Coat chachan wawanacapajj Amram, Izhar, Hebrón, Uziel ucanacänwa. 28Take uca yokall wawanaca kellkantatajj mä phajjsinit amstarojj quimsakallko waranka quimsa patacani wawanacänwa. Take aca jach'a familianacaw santuario uñjañatac uchatäna, 29ucatsti kollan chekat aynacha tokeruraquiw puripjjäna. 30Aca jach'a familianacan jilïri irpapajj Elizafán chachänwa, Uziel chachan wawapa. 31Aca jach'a familianacaraquiw imapjjäna Tatitun Arust'äwi Arcapa, mesapa, candeleropa, altaranacapa, uqhamarac take cunanacatejj yupaychañatac sirvqui ucanacsa, velonacapsa, take yänacapsa.\n32Levitanacan jilïri jakepajj Eleazar chachänwa, Aarón sacerdoten wawapa, jupasti utt'ayatänwa cawquïri jakenacatejj kollan lugar uñjapjjañapäcänsa ucanaca uñjañataqui.\n33Merari chachan familianacapajj Mahli, uqhamarac Musi ucanacänwa. 34Ucatsti take kellkantat yokall wawanacajj mä phajjsinit amstarojj sojjta waranka pä patacani wawanacäpjjänwa. 35Jilïri irpiri jakepajj Zuriel sat chachänwa, Abihail chachan wawapa, ucatsti puripjjänwa kollan chekat amsta tokeru. 36Merari chachan wawanacapajj imapjjänwa kollan chekan tablanacapa, cawquïri lawatejj mä thiyat mä thiyaru sarqui, uqhamarac postenacapa, take pampan uchatäqui uca lawanaca, take yänacapampi cuna. 37Uca quipcaraqui cawquïr lawanacatejj patio muyuntqui ucanacsa, utt'ayañatac uchatäqui uca lawanaca, ch'acurunaca, cuerdanacapamppacha.\n38Inti jalsu toketsti, kollan lugar uñcatasita, Tatitumpi Jiquisiñ Carpäquis uca nayräjjarojj, Moisesampi, Aaronampiw puripjjäna, uqhamaraqui Aarón chachan wawanacapa, jupanacasti kollan lugar uñjapjjäna, maynïri israelitanac lanti. Ucatsti cawquïritejj jan cunäcasin sacerdotenacan lurañanacap lurän ucajj juchañchasin jiwayatänwa.\n39Cunapachatejj Moisesampi, Aaronampejj levitanacaru censo aptapcän, jach'a familiatjama, cunjämatejj Tatitojj ewjjawaycatayna uqhamar lurasa, jupanacasti uñjapjjänwa take yokall wawanacana mä phajjsinit amstarojj pä tunca payan waranka wawanacätapa.\nJilïri wawanac cutsuyäwi\n40Tatitojj Moisesarojj sänwa:\n“Take israelitanacan jilïri wawanacap jacthapim, mä phajjsinit amstaru, ucatsti sutinacap kellkantam. 41Ucatsti take israelitanacan jilïri wawanacap lantsti levitanacaru nayatac jilt'ayam. Nayätwa Tatitojja. Uca quipcaraqui luram israelitanacan uywanacapan nayrïri kallunacapampejja, ucanacat sipansa levitanacan uywanacapa jilt'ayarapita.”\n42Moisesajj take israelitanacan jilïri wawanacapwa jacthapïna, cunjämatejj Tatitojj siscatayna uqhamar phokhasa, 43take yokall wawa kellkatanacajj, mä phajjsinit amstarojj pä tunca payan waranka pä pataca pakallk tunca quimsani wawanacänwa.\n44Ucatsti Tatitojj Moisesarojj sänwa:\n45“Apthapim take levitanacaru, israelitanacan jilïri wawanacapat sipansa, uqhamarac levitanacan uywanacapsa, israelitanacan uywanacapat sipansa. Levitanacasti nayanquiwa. Nayätwa Tatitojja. 46Ucampis israelitanacan jilïri wawanacapajj levitanacat sipansa waljaniwa; uqhamasti jiläqui uca pä pataca pakallk tunca quimsani jilïri wawanac cutsuyasipjjañapataquejj, 47sapakat maynita pheska sencillo kollke mayïta, cunjämäquiti kollan kollken alapajja uqhamarjama, cawquïri sencillo kollketï tunca mayan gramo alapanïqui uca, 48uca kollkjja Aaronampiru, wawanacapampiru churam, jupanacat cutsuyatäcaspas uqhama.”\n49Moisesasti uca kollkenacjja apthapïnwa, cawquïri israelitanacan jilïri wawanacapatejj jiläcäna ucanacat cutsuyasa, 50ucatsti apthapitajj waranka quimsa pataca sojjta tunca pheskani sencillo kollkenacänwa, cunjamäquitï kollan kollken alapajja uqhamarjama. 51Ucjjarusti take uca kollkenacjja churjjänwa, Aaronaru, wawanacapampiru, cunjämatejj Tatitojj arscatayna uqhama.